qundao/data-zh-poetry huggingface dataset:
拟古十九首
作者：陈琏
朝代：明

亭亭峄山桐，枝干何尔奇。托根喜得所，况承雨露滋。材良不自弃，偶为匠石知。制为绿绮琴，縆之以朱丝。中含太古音，赏者世所希。愿持献天子，为鼓南风诗。逍遥穹壤间，端居感流序。岁月迭推迁，草木有荣悴。劳生谅奚庸，顾为形役累。富贵不可常，神仙亦难遇。但愿身长健，有酒日日醉。春至淑气和，百卉媚芳姿。此时二八妇，对景动忧思。折花插蝉鬓，览镜画蛾眉。暗惜桃李年，茕茕守空闺。叹息复叹息，误身轻薄儿。猗兰满瑶砌，旦夕吐幽芳。纫之以为佩，相爱恒不忘。缅怀同心人，迢遥隔沅湘。采采欲持赠，路远不得将。徘徊风露下，抚心徒自伤。世道良悠悠，时序还草草。凉风凄以寒，庭树日以槁。人非金石固，容华岂长好。读书期致君，立勋苦不早。耿耿一寸丹，坚贞期自保。驰车鲜安旌，风林无定枝。自愧云萍踪，岁月久暌违。念我亲与友，各在天一涯。音容两契阔，悲欢何由知。倦鸟恋旧林，游鱼思故池。忧来翻百端，耿耿当告谁。猗猗云间竹，直干参天长。卑枝集繁露，劲节饱严霜。频年不结实，彩凤徒翱翔。一遇伶伦顾，用之中笙簧。持以献清庙，淳音协宫商。明月何皎皎，流辉照我床。起来弹素琴，音韵振琳琅。忽忆平生友，别来似参商。此意向谁诉，幽怀徒自伤。安得如溟鸿，与之共翱翔。粲粲五色丝，织成云锦章。深闺亲剪制，为君作衣裳。时时幸披拂，佩服媚容光。一朝忽弃置，兰麝徒自芳。人情喜怜新，使妾空自伤。丹山有凤凰，身备五采文。饮啄异凡鸟，不入鸡鹜群。和鸣在朝阳，高举入青云。一旦览德辉，来仪际昌辰。诗书方见重，便为人所珍。倚剑登高台，流盻青云端。天地自高厚，节序如循环。山川空历历，岁月去不还。古人有遗迹，荒凉莱草间。临风谩吊古，恻怆空长叹。美人惜良夜，开宴近琼林。达曙乐未已，清歌荡人心。谁怜东邻女，轧轧弄机杼。停梭忆远人，无言泪如雨。永夕秋风至，长空度征雁。徘徊步前墀，顾影空自叹。凉露沾衣裳，明月转银汉。佳人期未来，又觉岁华宴。制得云锦书，迢迢托飞翰。煌煌明月珠，夜夜吐清辉。自从遇越客，美价重当时。一朝混鱼目，按剑亦自宜。奇宝世恒有，所贵识者希。京雒繁华地，甲第溢通衢。南邻击钟鼓，北里吹笙竽。被服重纨绮，宴乐皆名姝。豪气迈五陵，英声溢八区。常恐光阴速，不得穷欢娱。只言固恩宠，岂悟有荣枯。却笑扬子云，独守太玄书。人生百年内，少壮能几何。欢乐常恨少，暌离恒苦多。中宵揽衣起，桂影自婆娑。仰视牛女星，相望隔银河。昔人秉烛游，岁月恐蹉跎。沉思耿不寐，太息继以歌。天道亦何言，寒暑自推移。福善与祸淫，斯理恒昭而。嗟嗟誇毗子，矜智竟奚为。虽云适时好，还为君子嗤。居易以俟命，圣人岂吾欺。穷巷屏人迹，不为尘俗混。粗衣与粝食，寡欲中鲜吝。徼福非所希，安贫乃吾分。典籍时讨论，圣哲有明训。兀兀坐蓬门，默默观大运。我闻古仙人，皓齿赪玉颜。餐霞饮沆瀣，来往三神山。每欲从之游，逸驾邈难攀。思之令人老，矧值芳岁阑。颓龄倘可驻，何惜炼金丹。
拟古十九首·其一
作者：陈琏
朝代：明

亭亭峄山桐，枝干何尔奇。托根喜得所，况承雨露滋。材良不自弃，偶为匠石知。制为绿绮琴，縆之以朱丝。中含太古音，赏者世所希。愿持献天子，为鼓南风诗。
拟古十九首·其七
作者：陈琏
朝代：明

猗猗云间竹，直干参天长。卑枝集繁露，劲节饱严霜。频年不结实，彩凤徒翱翔。一遇伶伦顾，用之中笙簧。持以献清庙，淳音协宫商。
拟古十九首·其三
作者：陈琏
朝代：明

春至淑气和，百卉媚芳姿。此时二八妇，对景动忧思。折花插蝉鬓，览镜画蛾眉。暗惜桃李年，茕茕守空闺。叹息复叹息，误身轻薄儿。
拟古十九首·其九
作者：陈琏
朝代：明

粲粲五色丝，织成云锦章。深闺亲剪制，为君作衣裳。时时幸披拂，佩服媚容光。一朝忽弃置，兰麝徒自芳。人情喜怜新，使妾空自伤。
拟古十九首·其二
作者：陈琏
朝代：明

逍遥穹壤间，端居感流序。岁月迭推迁，草木有荣悴。劳生谅奚庸，顾为形役累。富贵不可常，神仙亦难遇。但愿身长健，有酒日日醉。
拟古十九首·其五
作者：陈琏
朝代：明

世道良悠悠，时序还草草。凉风凄以寒，庭树日以槁。人非金石固，容华岂长好。读书期致君，立勋苦不早。耿耿一寸丹，坚贞期自保。
拟古十九首·其八
作者：陈琏
朝代：明

明月何皎皎，流辉照我床。起来弹素琴，音韵振琳琅。忽忆平生友，别来似参商。此意向谁诉，幽怀徒自伤。安得如溟鸿，与之共翱翔。
拟古十九首·其六
作者：陈琏
朝代：明

驰车鲜安旌，风林无定枝。自愧云萍踪，岁月久暌违。念我亲与友，各在天一涯。音容两契阔，悲欢何由知。倦鸟恋旧林，游鱼思故池。忧来翻百端，耿耿当告谁。
拟古十九首·其十
作者：陈琏
朝代：明

丹山有凤凰，身备五采文。饮啄异凡鸟，不入鸡鹜群。和鸣在朝阳，高举入青云。一旦览德辉，来仪际昌辰。诗书方见重，便为人所珍。
拟古十九首·其十一
作者：陈琏
朝代：明

倚剑登高台，流盻青云端。天地自高厚，节序如循环。山川空历历，岁月去不还。古人有遗迹，荒凉莱草间。临风谩吊古，恻怆空长叹。
拟古十九首·其十七
作者：陈琏
朝代：明

天道亦何言，寒暑自推移。福善与祸淫，斯理恒昭而。嗟嗟誇毗子，矜智竟奚为。虽云适时好，还为君子嗤。居易以俟命，圣人岂吾欺。
拟古十九首·其十三
作者：陈琏
朝代：明

永夕秋风至，长空度征雁。徘徊步前墀，顾影空自叹。凉露沾衣裳，明月转银汉。佳人期未来，又觉岁华宴。制得云锦书，迢迢托飞翰。
拟古十九首·其十九
作者：陈琏
朝代：明

我闻古仙人，皓齿赪玉颜。餐霞饮沆瀣，来往三神山。每欲从之游，逸驾邈难攀。思之令人老，矧值芳岁阑。颓龄倘可驻，何惜炼金丹。
拟古十九首·其十二
作者：陈琏
朝代：明

美人惜良夜，开宴近琼林。达曙乐未已，清歌荡人心。谁怜东邻女，轧轧弄机杼。停梭忆远人，无言泪如雨。
拟古十九首·其十五
作者：陈琏
朝代：明

京雒繁华地，甲第溢通衢。南邻击钟鼓，北里吹笙竽。被服重纨绮，宴乐皆名姝。豪气迈五陵，英声溢八区。常恐光阴速，不得穷欢娱。只言固恩宠，岂悟有荣枯。却笑扬子云，独守太玄书。
拟古十九首·其十八
作者：陈琏
朝代：明

穷巷屏人迹，不为尘俗混。粗衣与粝食，寡欲中鲜吝。徼福非所希，安贫乃吾分。典籍时讨论，圣哲有明训。兀兀坐蓬门，默默观大运。
拟古十九首·其十六
作者：陈琏
朝代：明

人生百年内，少壮能几何。欢乐常恨少，暌离恒苦多。中宵揽衣起，桂影自婆娑。仰视牛女星，相望隔银河。昔人秉烛游，岁月恐蹉跎。沉思耿不寐，太息继以歌。
拟古十九首·其十四
作者：陈琏
朝代：明

煌煌明月珠，夜夜吐清辉。自从遇越客，美价重当时。一朝混鱼目，按剑亦自宜。奇宝世恒有，所贵识者希。
拟古十九首·其四
作者：陈琏
朝代：明

猗兰满瑶砌，旦夕吐幽芳。纫之以为佩，相爱恒不忘。缅怀同心人，迢遥隔沅湘。采采欲持赠，路远不得将。徘徊风露下，抚心徒自伤。
拥书楼
作者：陈琏
朝代：明

谱系宗文献，家声振里闾。危楼偏壮丽，乔木自扶疏。嗣守先人学，相传百世书。绝胜扬子宅，端似邺侯居。汗简藏科斗，芸香落蠹鱼。牙签悬万轴，华扁耀通衢。拄颊曦光淡，燃藜夜色虚。竹风青幔卷，松雾綵毫濡。燕集情何限，登临庆有馀。自遭陵谷变，因感岁年徂。堂构虽非昔，书香喜胜初。文溪有遗墨，宝爱重璠玙。
拱秀堂为李安御史作
作者：陈琏
朝代：明

浮梁田西多好山，峰峦矗立青云端。宪台李君世居此，长溪叠嶂相回环。修筠绕屋琅玕润，落花满径苔钱斑。四时秀色恒在目，终日自喜钩帘看。蛾黛横空山色媚，翠涛度壑松声寒。有时读书不出户，六籍穷讨饥忘餐。胸中文章粲星斗，笔下词藻生波澜。一从擢科官执法，绣衣白简光朝班。信知地灵产人杰，岂但泉石堪盘桓。故山猿鹤好相候，承恩衣锦行当还。
挽乐
作者：陈琏
朝代：明

云黯□微星，俄闻丧老成。帐寒秋鹤怨，窗曙晓猿惊。已失丈人行，空留逸士□。□□有贤嗣，郁郁见佳城。
挽吏部主事刘浚
作者：陈琏
朝代：明

学行原高峻，才华更老成。柏台留伟绩，郎署著能声。夜断黄粱梦，神游白玉京。风姿无复睹，挥泪倍伤情。
挽吏部郑侍郎
作者：陈琏
朝代：明

职亚天官誉四驰，一朝捐馆实堪悲。铨衡任重持公论，经济才高受主知。玉瘗青山仙去远，月明华表鹤归迟。平生功业谁能纪，墓石新刊太史辞。
挽周员外凤岐
作者：陈琏
朝代：明

悬车致仕倏三年，哀讣闻时倍怆然。学行固知当世重，治功有待史臣编。退斋寂寂寒秋雨，宰木萧萧锁暮烟。令子词华追六一，表阡定见笔如椽。
挽国子助教费公良弼
作者：陈琏
朝代：明

学行推前辈，功名际盛时。伏生空有女，伯道竟无儿。白璧埋黄壤，清霜悴紫芝。讣来偏感慨，挥泪写哀词。
挽外祖怡堂翟公
作者：陈琏
朝代：明

宝邑称多士，吾公迈古人。行藏安义命，孝友笃彝伦。家世闻州里，才名动缙绅。斋居严祀祖，乡饮屡为宾。金为收书散，家因好客贫。功名忘外想，山水乐清真。知己曾推毂，忘机遂隐沦。养疴需药饵，适兴爱松筠。傲睨人间世，逍遥物外身。力衰便鹤氅，发白称乌巾。一疾成泉客，新阡表逸民。高风应不泯，宿草几回新。聚秀名空在，怡堂迹已陈。赋诗追往事，抆泪独伤神。
挽封□□□□□公祐得乡邑称纯孝，声名迈古人。买书因教子，酿酒为筵宾。宠命颁新至桂林
作者：陈琏
朝代：明

桂林自昔最宜人，况复清时雨露新。昭代礼文初复古，隆冬天气煖如春。衣冠士族从来盛，庠序儒风自昔淳。我忝一官司教铎，期将斯道觉斯民。
挽山都督
作者：陈琏
朝代：明

新承节钺镇边藩，曾见风云护将坛。报国精忠明似日，征蛮勋业重于山。柳营星落天光淡，桂岭魂归月色寒。此际龙江陈祖奠，歌残楚些泪斑斑。
挽广东参政况文
作者：陈琏
朝代：明

早闻风雅蔼孤骞，经济才高众所尊。执法声华昭柏府，承宣勋业重薇垣。丹心政拟报明主，一疾胡为归九原。欲吊英魂无问处，长歌楚些泪潺湲。
挽广西左布政使费公斗南公号南轩
作者：陈琏
朝代：明

承宣三载镇雄藩，一疾胡为隔九原。记我旧曾瞻北斗，哭君今又到南轩。庙堂美政归公论，岭海苍生感厚恩。精爽不知何处去，声名赫赫著微垣。
挽广西钱参政
作者：陈琏
朝代：明

武肃有贤孙，才华信英特。粉署腾芳声，黄堂著嘉绩。继参广藩政，令誉尤煊赫。炎徼仰威名，群黎沐恩泽。方图展经济，报国竭忠赤。一疾竟沉绵，遂作九泉客。风悲桂岭秋，月黯薇垣夕。庶僚承哀讣，相对动凄恻。旅榇自南来，薤露惨行色。窀穸谅有期，铭昭墓门石。
挽庄教谕克敬
作者：陈琏
朝代：明

老来解组赋归田，一疾胡为隔九原。浮世功名蕉鹿梦，半生宦况广文毡。承家有子书仍在，问字无人榻已悬。闻讣遽兴畴昔意，临风些罢泪潸然。
挽张少卿母
作者：陈琏
朝代：明

教子已成名，慈闱重有声。平生守贞静，垂老喜康宁。禄养丰甘旨，褒封沐宠荣。云何遽仙逝，闻讣独伤情。
挽梅岩区以齐先生
作者：陈琏
朝代：明

蚤年应招觐枫宸，归向山中卧白云。高节能同徐孺子，清名足继杜徵君。岩梅老去春何在，墓草荒来路莫分。江海诸生情最切，不堪闻讣泪纷纷。
挽楼文渊
作者：陈琏
朝代：明

楚国诸孙抱俊才，早承荐剡觐蓬莱。上书北阙求身退，处馆侯门及老回。晚景桑榆方自适，西风薤露遽兴衰。山前马鬣成新宠，絮酒无由酹一杯。
挽熊梅溪
作者：陈琏
朝代：明

早向丘园事隐沦，不随荐剡到枫宸。孝廉清誉传乡邑，文学芳名动缙绅。月暗梅溪花已谢，春来马鬣草犹新。生刍一束无由致，泪洒东风倍怆神。
挽王主事母
作者：陈琏
朝代：明

教子成名宦，居孀亦有年。甫能膺禄食，遽尔赴重泉。素守共姜节，能追孟母贤。定知铭墓者，应有笔如椽。
挽磨陀山人支仲荣
作者：陈琏
朝代：明

诗礼家声旧，儒医学术专。能寻颜子乐，不让宋清贤。懒作题桥客，常怀卖药仙。侨居滁水上，结屋石梁边。来往磨陀岭，徜徉庶子泉。酒倾常一斗，琴弄或无弦。每岁推乡饮，嘉筵肃豆笾。威仪符礼节，矩步中周旋。俯仰真无愧，行藏信自然。谊高时所重，誉美众争传。拟谓身长健，宁知病不痊。玉棺初降地，宝剑忽沉渊。谩致生刍奠，空歌薤露篇。临风动凄恻，谁为表新阡。
挽礼部郎中史安
作者：陈琏
朝代：明

参赞元戎瘴岭间，忠魂不逐凯歌还。镇夷关外边情急，铜鼓声中日色寒。郎署旧衙留姓字，家山新冢葬衣冠。伤心忍说南征事，太史铭文揾泪看。
挽祠祭郎中孙恕
作者：陈琏
朝代：明

显宦已多年，胡为病莫痊。司徒书伟绩，太史志新阡。宰木滋寒雨，佳城锁暮烟。无由浇絮酒，些罢倍凄然。
挽翰林徐修撰孟昭
作者：陈琏
朝代：明

霄汉声名重，诗书学业精。玉堂新进秩，璧水旧传经。青史名空在，黄粱梦不醒。鄱阳归葬日，风露湿铭旌。
挽翰林王学士达善
作者：陈琏
朝代：明

穷经成皓首，报国有丹心。师训传高第，文章著翰林。名留青史在，玉瘗白云深。忍读天游稿，西风泪满襟。
挽董伯琪教谕
作者：陈琏
朝代：明

道学渊源众所推，一朝捐馆实堪悲。虚斋夜月黄粱梦，旅榇西风薤露诗。行义固应朋辈重，文章当有史臣知。承家二子殊英特，足慰重泉永夜思。
挽袁忠操
作者：陈琏
朝代：明

鄞邑簪缨后，兰坡早有声。方期登仕版，遽尔赴泉扃。竟负生前志，空留身后名。桃源冢新建，过者为伤情。
挽赠右都御史向公
作者：陈琏
朝代：明

系传文简派临川，奕叶家声重进贤。玉瘗青山荒宿草，珠沉沧海閟重渊。皇朝恤典加官秩，太史佳铭贲墓阡。欲奠椒浆歌薤露，西风宰木起寒烟。
挽道士龙碧潭尝住神乐观
作者：陈琏
朝代：明

承恩曾到蓬莱殿，归住空山岁月深。海上青骡今不返，炉中白兔竟难寻。乡人共舍刊碑石，弟子能留买地金。云暗洞门春已老，碧桃花落昼阴阴。
挽郑节判叔成
作者：陈琏
朝代：明

东浙旌门产，南谯学者师。传家惇孝友，为政尚仁慈。夜月黄粱梦，西风薤露词。阶庭森玉树，足慰九原思。
掘甘草
作者：陈琏
朝代：明

宣德城南风日好，川上原来产甘草。长镵短钁争取之，嚼咽香甘誇国老。岂期生杂恶草根，草根相类应难分。寸茎入口致身毙，此物谁知能误人。君不见黄精野葛产同穴，采者还须要精别。
接待寺
作者：陈琏
朝代：明

森森古木护禅宫，门外轮蹄远近通。幽鸟乱啼烟树里，寒泉斜落石崖中。经楼风过钟声响，宝篆香焚烟气浓。为语老僧勤接待，莫教林下学疏慵。
推篷图为顾御史仲谦赋
作者：陈琏
朝代：明

我昔载酒游西湖，泊舟独爱孤山孤。山色四围冰玉粲，水光万顷琼瑶铺。当年梅花喜无恙，倚篷尚见千馀株。风前暗香还自好，月下瘦影何其疏。丹书不来仙已逝，白鹤已去谁能呼。狂吟未就酒初醒，此身如在清冰壶。我闻顾君复好事，爱梅不让孤山逋。阿谁能效补之笔，为其写出推篷图。枯干老梢骨格古，繁葩冷蕊风韵殊。兹晨示我索题咏，追忆往事空长吁。
文丞相祠
作者：陈琏
朝代：明

堂堂大宋文丞相，耿耿声名照古今。本拟卧龙兴汉室，竟孤四海望商霖。平生不负读书志，一死能明报国心。遗像至今犹俨雅，祠前老柏翠森森。
斋宿偶成
作者：陈琏
朝代：明

玉宇无云夜气佳，堂前静坐兴偏赊。好风时送天香至，丹桂朝来已放花。
斋居春怀
作者：陈琏
朝代：明

帘幕昼常开，和风特地来。清严依柏府，崇峻近兰台。新竹鸣幽鸟，闲花点绿苔。公馀无一事，诗句颇能裁。
斋居秋怀
作者：陈琏
朝代：明

退食无馀事，岙居事事幽。茶烹江水活，香爇篆烟浮。竹院秋声肃，松林雨气收。雪山高万仞，相对屋西头。
斋居许州兴国寺是夜大雪
作者：陈琏
朝代：明

斋居息尘虑，禅房掩虚阒。瑶琴静在几，银灯炯当席。江空岁华宴，矧遇风雪夕。琪花散寒光，玉树森素色。疲氓思抚摩，中夜心恻恻。愿祈岁年丰，幸兹睹三白。
新竹二首
作者：陈琏
朝代：明

露稍寒翠羽，月影舞苍龙。欲看亭亭节，风霜岁晚中。袅袅春风动，娟娟粉露香。相逢似相识，曾忆过潇湘。
新竹二首·其一
作者：陈琏
朝代：明

露稍寒翠羽，月影舞苍龙。欲看亭亭节，风霜岁晚中。
新竹二首·其二
作者：陈琏
朝代：明

袅袅春风动，娟娟粉露香。相逢似相识，曾忆过潇湘。
方壶墨竹
作者：陈琏
朝代：明

亭亭劲节不可屈，犹带仙家雨露香。记得潇湘闲玩处，一枝斜拂水云长。
早朝
作者：陈琏
朝代：明

天街雨过浥香尘，金殿初开曙欲分。露湿霓旌穿柳过，风传韶乐隔花闻。诸候入贡陈方物，圣主临轩重礼文。幸忝儒臣逢盛治，愿歌天保答皇仁。
早秋斋居书怀
作者：陈琏
朝代：明

宾鸿南度嫩凉初，退食幽斋兴有馀。挟册懒看平子赋，挥毫爱写右军书。西风丹桂花将绽，夜雨梧桐叶渐疏。独有匡时心最切，几回清梦绕宸居。
春愁曲
作者：陈琏
朝代：明

罗帏绣幕东风冷，金鸭香消春昼永。睡起含情娇翠颦，宝簪坠鬓愁慵整。沙苑芳郊草似茵，马蹄何处逐流尘。恨紫怨红情脉脉，落花飞絮正纷纷。
春日郡斋有怀成均诸先生
作者：陈琏
朝代：明

春阳应候至，万虑遂枯荣。烟消芳草积，雨过嘉苗生。流莺何处来，睍睆闻新声。同心间徽音，感此独凝情。相望渺川岳，何时当合并。
春晓
作者：陈琏
朝代：明

窗下梦初觉，其如幽兴何。夜来风雨大，门外落花多。
春晖堂为指挥王敏赋
作者：陈琏
朝代：明

春晖堂前春日临，萱花开时雨露深。慈亲喜介百年寿，游子难忘寸草心。潋滟香醪称寿斝，斓斑綵服衬腰金。传农不但袭絓组，满耳埙篪播好音。
昭觉寺
作者：陈琏
朝代：明

昭觉招提夙见称，公馀来访自晨兴。拟寻野老询禾稼，偶遇山僧话葛藤。流水过桥清一派，好山环户翠千层。西风落日频回首，仪凤山前是献陵。
晁错墓
作者：陈琏
朝代：明

晁公颍川彦，文藻重当时。风云际嘉会，夙受汉主知。谠言人所难，敷奏竟弗疑。才彻九重听，已堕奸人机。哀哉东市冤，千古令人悲。倘非董公说，孰能明是非。城东有遗冢，宿草荒离离。我来览遗址，感慨徒歔欷。赖有忠名在，不随薤露晞。
晓仙谣
作者：陈琏
朝代：明

金鸡初号天未晓，绮阁沉沉漏声杳。月华淡白涵春风，窗外碧桐青凤小。蕊珠仙子素霓裳，腰间玉玦双明珰。曜灵犹未启初景，飘飘欲得云间翔。琅函夙授长生箓，服气餐霞胜辟谷。青鸾有信喜相邀，瑶池早晚蟠桃熟。
晓出贡院
作者：陈琏
朝代：明

春闱甫竣事，此日当朝谒。从容出院门，禁漏声未歇。龙河泮新冰，驰道消积雪。逶迤度九陌，窈窕望双阙。自顾樗散材，幸陪鸳鹭列。
晓发孟渚河至麻沙夹阻风雨
作者：陈琏
朝代：明

晓发孟渚河，阳乌光熌烁。黄山遥在望，中流露？崿。海门渺何许，烟水空漠漠。挂帆溯长江，疾如顺风鹗。倏惊天宇昏，渐听浪声恶。须臾聚千艘，沙渚暂依泊。潮来洲渚平，月黑风雨作。宵永悟秋深，天寒觉衾薄。平生一寸心，俯仰无愧怍。行藏付所之，原不系忧乐。呼酒沃壮怀，江皋听鸣鹤。
晓发孟渚河至麻沙夹阻风雨
作者：陈琏
朝代：明
体裁：古风

晓发孟渚河，阳乌光熌烁。黄山遥在望，中流露�崿。海门渺何许，烟水空漠漠。挂帆溯长江，疾如顺风鹗。倏惊天宇昏，渐听浪声恶。须臾聚千艘，沙渚暂依泊。潮来洲渚平，月黑风雨作。宵永悟秋深，天寒觉衾薄。平生一寸心，俯仰无愧怍。行藏付所之，原不系忧乐。呼酒沃壮怀，江皋听鸣鹤。
晓发王庄驿至固镇驿时风雪方霁
作者：陈琏
朝代：明

霜风连日生寒威，冻云糊天天为低。雪花飞来大于掌，江山万里增光辉。天鸡初号雪花止，玉树琼林半空起。雪深路涩马行迟，狐裘迎风寒似水。须臾曈昽开晓晴，烂银一色摇光晶。炊烟乍出飞鸟过，依稀遥见霸王城。驿使相迎慰寥落，山殽野簌供杯酌。地垆火暖氍毹温，寒气虽严殊不觉。仕路驱驰岁月赊，每因风雪倍思家。何日承恩归故里，逍遥林下赋梅花。
晓发麻沙夹
作者：陈琏
朝代：明

昨暮维轻舠，萧条近沙渚。蓬窗倚蒹葭，淅沥鸣秋雨。晨兴喜光霁，万象争快睹。轻帆驾顺风，如鸟新插羽。潮来海气腥，浪起雪花舞。行望铁瓮城，云边见楼橹。
晓过黄州
作者：陈琏
朝代：明

黄州楼头雪未晞，猎猎寒风吹客衣。征帆此时向东去，行李何日从南归。青山几点烟际出，白鸟一双江上飞。欲访坡仙旧游处，倚篷回首思依依。
晚发广陵二首
作者：陈琏
朝代：明

秋老荷香寂寞，烟消柳色蓝毵。隔岸青山几点，行人言是江南。绿水风恬波静，红楼雨过凉生。一曲紫箫听罢，扁舟已过芜城。
晚发广陵二首·其一
作者：陈琏
朝代：明

秋老荷香寂寞，烟消柳色蓝毵。隔岸青山几点，行人言是江南。
晚发广陵二首·其二
作者：陈琏
朝代：明

绿水风恬波静，红楼雨过凉生。一曲紫箫听罢，扁舟已过芜城。
晚步
作者：陈琏
朝代：明

缓步出南郊，疏林带夕晖。鸦归云作阵，鹭聚雪生辉。桂岭秋来早，漓江叶落稀。偶逢垂钓者，宴坐澹忘机。
晚翠轩为主事唐吉祥赋
作者：陈琏
朝代：明

亭亭百尺松，先世栽培厚。阅历已百年，直干大如斗。翠色干九霄，清阴连数亩。风声响波涛，露气袭窗牖。美人日相对，爱之犹好友。斲苔求茯苓，采花酿春酒。岂无桃与杏，妖艳非所偶。何如岁寒姿，终可奈长久。
晦日
作者：陈琏
朝代：明

祥光霭霭绚晴霞，衙鼓鼕鼕散曙鸦。睡起不知春已去，东风落尽海棠花。
望华山遇雨二首
作者：陈琏
朝代：明

昨日关东来，思与华山遇。如何风雨中，云深不知处。华山高崔嵬，云气自来往。只见巫女峰，难辨仙人掌。
望华山遇雨二首·其一
作者：陈琏
朝代：明

昨日关东来，思与华山遇。如何风雨中，云深不知处。
望华山遇雨二首·其二
作者：陈琏
朝代：明

华山高崔嵬，云气自来往。只见巫女峰，难辨仙人掌。
望峨眉山
作者：陈琏
朝代：明

峨眉之山高万丈，鸣鹤青城郁相向。峰峦喜与太白齐，似与西川为保障。郁葱秀色根鸿濛，望之如云浮碧空。嵚岑峛崺不可上，千岩万壑来清风。白云之巅梵王殿，五色光华望中见。天晴云散看龙归，日出鸟呼知佛现。山中原来富奇植，灵药仙葩人罕识。丛生瑞竹粲如金，树结甜瓜坚似石。势连雪岭极西方，六月常见飞严霜。积雪长年消不尽，始知境界真清凉。白水丛林半山起，楼阁参差綵霞里。普贤灵迹世无双，苏子雄文今有几。扁舟拂晓到嘉陵，眼中独爱兹山青。召命有期不得往，试凭诗句讯山灵。
望嵩山有感
作者：陈琏
朝代：明

嵩少夙所慕，寤寐思见之。今日忽在眼，群峰翠参差。阳林耀灵景，物色光陆离。淑气所融结，从来蕴灵奇。未繇陟丹峤，得趣心自怡。复怀中林士，岩栖息尘羁。守静悟玄秘，清斋茹仙芝。岂无中谷刍，白驹不可维。令人重景仰，临风谩嗟咨。
望罗浮二首
作者：陈琏
朝代：明

仙山郁嵯峨，千古青未了。楼台起中天，钟磬出林杪。奇香散仙葩，五色翔神鸟。谁能蹑高顶，洞览周八表。谁将罗浮山，分来奠南土。峰峦馀四百，历历青可数。泉源近福地，灵胜开千古。曾见黄野人，云中骑哑虎。
望罗浮二首·其一
作者：陈琏
朝代：明

仙山郁嵯峨，千古青未了。楼台起中天，钟磬出林杪。奇香散仙葩，五色翔神鸟。谁能蹑高顶，洞览周八表。
望罗浮二首·其二
作者：陈琏
朝代：明

谁将罗浮山，分来奠南土。峰峦馀四百，历历青可数。泉源近福地，灵胜开千古。曾见黄野人，云中骑哑虎。
望都城喜赋
作者：陈琏
朝代：明

乘骢拂晓入居庸，日色炎炎暑政隆。手上方宜挥羽扇，腰间已喜解雕弓。琪林琼岛祥云表，凤阙龙楼瑞霭中。胜槩无边宜骋望，都城佳气郁葱葱。
望金山寺
作者：陈琏
朝代：明

遥望金山寺，微茫水国中。江心开宝地，云气护龙宫。难辨天边树，遥闻月下钟。何时快登览，把酒酹坡翁。
望黄山
作者：陈琏
朝代：明

黄山屹中流，此日欣盻睐。初疑螺髫青，渐睹砥柱大。长江来万里，混混俱此会。潮生岚气寒，浪触雪花碎。海门望无穷，飞鸿渺天外。
朝元阁怀古
作者：陈琏
朝代：明

忆昔神君下降来，朝元宝阁倚山开。九重天近春如海，五色云深锦作堆。杰搆几番遭劫火，遗基空自长莓苔。长杨昨夜西风起，吹作秋声万壑哀。
朱仙镇
作者：陈琏
朝代：明

因过朱仙镇，英雄想岳王。传闻耕地者，曾见绿沉枪。
朱樱白头
作者：陈琏
朝代：明

杜宇声乾花渐稀，樱桃叶底已累累。白头飞下先偷眼，立在东风第一枝。
朱鹭
作者：陈琏
朝代：明

朱鹭来，集天池。丹为裳，砂为衣。朱鹭来，色光华。耀晨曦，映晴霞。朱鹭来，自丹丘。繄赤凤，可同游。朱鹭来，际时雍。神筴演，庆无穷。朱鹭来，彰有德。和气充，百福集。朱鹭来，协嘉祥。登瑞图，煊有光。
李老谷
作者：陈琏
朝代：明

五更风露政凄凄，谷口云深路欲迷。马上酒醒天渐曙，如何不听子规啼。
李陵台
作者：陈琏
朝代：明

汉家将军文且武，一点丹心期报主。提兵深入单于庭，转斗无前气如虎。五千健儿俱战没，西望长安泪如雨。家声已坠强偷生，北面甘心作降虏。赋诗已送子卿归，握手河梁意良苦。此心应拟作明月，归照茂陵陵上土。当时论录赖司马，大义犹能著千古。生为汉臣葬胡地，白草黄云岂其伍。乌桓城外有荒台，阅历人间几寒暑。偶来登览访遗踪，读罢残碑意悽楚。
杜子美寻芳图为指挥姜仲文赋
作者：陈琏
朝代：明

杜鹃叫破空林烟，锦官城外春无边。碧鸡坊头酒新熟，黄四娘家花正燃。少陵老子动幽兴，蹇驴破帽东风前。同行者谁二三辈，襟怀洒落如神仙。醉归不觉日已暮，小桥争度催吟鞭。图中光景宛如昨，知是天宝开元年。
杨州蕃禧观
作者：陈琏
朝代：明

谁知今日蕃禧观，原是当时后土祠。云散琼花仙去远，月明华表鹤归迟。偶逢故老谈遗事，旋拂苍苔读旧碑。欲觅欧公行乐处，无双亭下草离离。
杨白花
作者：陈琏
朝代：明

杨白花，随风飞去落谁家。美人沉思抱幽怨，连臂踏歌情恋恋。江南江北春茫茫，何不仍飞归洛阳。
柬慎斋唐经历兼示戴伯贞春雨先生
作者：陈琏
朝代：明

圣主开昌运，贤才集盛时。朝廷尊贾董，廊庙重皋夔。儒术时兴举，魁星夜陆离。公由科第进，政学古人为。桂席流芳远，薇垣赞画奇。每嗟慕蔺久，复恨识荆迟。润物怀春雨，停云忆紫芝。斯文蒙眷恋，教化赖维持。绿水红莲幕，苍梧翠竹姿。贞清心自洁，慎独孰能欺。案牍灯前稿，梅花岭外诗。高风时共仰，翘首一相思。
柬鸡鸣寺住持本空
作者：陈琏
朝代：明

鸡鸣山色碧崔嵬，暇日登临亦快哉。佛阁高从云外现，禅房多近竹间开。曾闻献果玄猿下，几见驮经白马来。瞻望九重天咫尺，祥云五色护蓬莱。
柯尚舍永思堂
作者：陈琏
朝代：明

双亲已沦逝，游子极哀思。岁月嗟云迈，音容竟莫追。长兴风木叹，久废蓼莪诗。蚤晚膺华秩，显扬知可期。
柳塘春燕
作者：陈琏
朝代：明

王谢家何在，茅茨几夕晖。柳塘春似海，闲逐落花飞。
柳溪为千秋峡刘巡检赋
作者：陈琏
朝代：明

刘郎种柳柳成堤，村后村前树已齐。白浪翻江看马浴，绿阴绕屋听莺啼。绝怜花发春三月，恰似冬来雪一溪。料得近时巡逻暇，青鞋布袜任东西。
桂轩为弟廷贵赋
作者：陈琏
朝代：明

兔窟移栽远，灵根阅岁多。黄金攒细萼，碧玉长新柯。入座天香至，窥帘月影过。待予休致日，花下共婆娑。
桂轩为王志□赋
作者：陈琏
朝代：明

桂树当轩好，萧然远市嚣。虬枝凝宿露，蝉魄转良宵。翠叶团团密，清香阵阵□。□□堪佚老，不用小山招。
桃源
作者：陈琏
朝代：明

薄暮至桃源，西山景渐昏。鹭依沙嘴静，人语渡头喧。日影初沉海，樵歌稍出村。客中无限兴，此际向谁论。
桓州
作者：陈琏
朝代：明

乌桓自昔号毡乡，历代相传古战场。女直后曾开节镇，炎刘原此建封疆。风沙终日常如雾，草木迎秋便怕霜。走狗飞鹰人去远，天边惟见碛云黄。
梁溪秋思
作者：陈琏
朝代：明

梁溪风景似潇湘，翠竹黄芦近草堂。荷露带香浮砚沼，柳烟分绿到琴床。闲情不羡文鸳侣，逸兴飞随白鹭行。为厌市喧思习静，书声多在水云乡。
梅月轩
作者：陈琏
朝代：明

幽轩敞虚明，况遇风露夕。寒梅逞芳姿，皓月流素魄。清晕满庭除，暗香浮几席。伊人静相对，尘虑若冰释。正宜抚瑶琴，不用吹玉笛。长歌逋仙诗，清思自无极。
梅竹为理问程勉赋二首
作者：陈琏
朝代：明

罗浮别后已多时，山下梅花入梦思。驿使不来空怅望，却从图里见南枝。孤标才睹琅玕玉，嫩叶方披翡翠毛。待取岁寒风雪里，看渠奇节拂云高。
梅竹为理问程勉赋二首·其一
作者：陈琏
朝代：明

罗浮别后已多时，山下梅花入梦思。驿使不来空怅望，却从图里见南枝。
梅竹为理问程勉赋二首·其二
作者：陈琏
朝代：明

孤标才睹琅玕玉，嫩叶方披翡翠毛。待取岁寒风雪里，看渠奇节拂云高。
梅竹轩为刘坚赋
作者：陈琏
朝代：明

谁似卢村处士家，梅花烂漫竹交加。孤山旧入林逋咏，三径曾闻蒋诩誇。老节傲霜经岁序，暗香和月到窗纱。知君久负清贞操，爱此相看度岁华。
梅花堂
作者：陈琏
朝代：明

坐对寒梅树，何殊白玉堂。花开万点雪，枝老百年霜。月下横疏影，风前度暗香。公馀清兴发，时醉紫霞觞。
梅轩为弟廷宾赋
作者：陈琏
朝代：明

闻道轩居好，寒梅已着花。暗香来几席，疏影映窗纱。宴集欢无已，吟哦兴复佳。客中怀胜赏，忆尔倍思家。
梅雪轩
作者：陈琏
朝代：明

闻道轩居好，□□□□□。□□□□□，梅放近阳春。香气侵书幌，寒威迫□□。□□□□□，□□见情真。
梓橦观
作者：陈琏
朝代：明

神仙楼阁翠参差，暇日游观慰所思。丹灶烟生文武火，碧梧春老凤凰枝。洞房昼寂人来少，华表年深鹤到迟。笑我谷神应有术，何须海上候安期。
梧月轩为徐公子尚絅赋
作者：陈琏
朝代：明

轩前有高梧，繁阴覆石坛。修柯长百尺，宛若青琅玕。明月天际来，下照影团团。紫花凝露香，碧叶含风寒。美人启窗坐，玩赏有馀欢。素彩生席上，清声起檐端。托根幸得所，久依金井阑。谅非众木偶，终当栖凤鸾。
橘斋为张良医赋
作者：陈琏
朝代：明

种得苏耽橘，斋前绿满行。树深苔石古，花落井泉香。药笼参苓富，芸窗岁月长。传家阴骘厚，著效有奇方。
次参
作者：陈琏
朝代：明

才略迥超群，□□□□□。□□□□作，诗好播清芬。蚤著为藩绩，今收督漕□。□□□□□，□□□□纷。
欧阳文忠公墓
作者：陈琏
朝代：明

太师美谥冠三公，曾向滁阳号醉翁。一代文章推健笔，平生勋业见孤忠。人誇桑怿传偏好，我爱泷冈表更工。新郑山中存古墓，残碑剥落雨苔封。
正旦早朝
作者：陈琏
朝代：明

金门初启列朝班，立对金銮咫尺间。四海共沾新雨露，千官同肃旧衣冠。香浮衮冕天颜近，光眩旌旗日色寒。自愧疏慵无以报，愿祈宗社万年安。
正月十九日至北京即事偶成八首
作者：陈琏
朝代：明

圣皇绍丕基，抚运膺天眷。日月垂光华，河山悉安奠。玉帛来万方，衣冠萃群彦。同风旷千古，六合今畿县。皇风被海宇，人物咸熙熙。藩维重方召，廊庙尽皋夔。麟凤在郊薮，贞符协明时。词臣司制作，盛治形歌诗。都城逾万雉，甲第相绵联。文窗夹绣户，旦夕鸣管弦。讴歌乐熙皞，旷怀似神仙。千金恣游衍，岂识百虑煎。谁知杨子云，白首草太玄。北京古名都，士习素豪雄。伊昔有荆卿，畅饮燕市中。悲歌和渐离，逸气犹长虹。流盻四海隘，仰视浮云空。壮志虽不就，声誉垂无穷。昭王喜下士，曾筑黄金台。玉帛贲丘樊，英杰咸归来。剧辛与乐毅，亦足称奇才。皇明肇鸿业，仁风被九垓。宾兴有明诏，多士歌台莱。峨峨万岁山，翠色淩苍穹。下临太液池，上接广寒宫。琪林炫晴旭，秀色何葱葱。翠华或临幸，万岁乐无穷。驱车入京国，周道何逶迟。玉帛来诸侯，金汤固城池。宫阙五云里，金碧相交辉。图籍聚东观，文光昭璧奎。予本樗散材，弱龄弄柔翰。孤踪半天下，似为名利绊。缪膺春闱召，京邑恣游玩。愧无济时具，叨禄空自叹。终宵耿忘寐，兀兀坐待旦。
正月十九日至北京即事偶成八首·其一
作者：陈琏
朝代：明

圣皇绍丕基，抚运膺天眷。日月垂光华，河山悉安奠。玉帛来万方，衣冠萃群彦。同风旷千古，六合今畿县。
正月十九日至北京即事偶成八首·其七
作者：陈琏
朝代：明

驱车入京国，周道何逶迟。玉帛来诸侯，金汤固城池。宫阙五云里，金碧相交辉。图籍聚东观，文光昭璧奎。
正月十九日至北京即事偶成八首·其三
作者：陈琏
朝代：明

都城逾万雉，甲第相绵联。文窗夹绣户，旦夕鸣管弦。讴歌乐熙皞，旷怀似神仙。千金恣游衍，岂识百虑煎。谁知杨子云，白首草太玄。
正月十九日至北京即事偶成八首·其二
作者：陈琏
朝代：明

皇风被海宇，人物咸熙熙。藩维重方召，廊庙尽皋夔。麟凤在郊薮，贞符协明时。词臣司制作，盛治形歌诗。
正月十九日至北京即事偶成八首·其五
作者：陈琏
朝代：明

昭王喜下士，曾筑黄金台。玉帛贲丘樊，英杰咸归来。剧辛与乐毅，亦足称奇才。皇明肇鸿业，仁风被九垓。宾兴有明诏，多士歌台莱。
正月十九日至北京即事偶成八首·其八
作者：陈琏
朝代：明

予本樗散材，弱龄弄柔翰。孤踪半天下，似为名利绊。缪膺春闱召，京邑恣游玩。愧无济时具，叨禄空自叹。终宵耿忘寐，兀兀坐待旦。
正月十九日至北京即事偶成八首·其六
作者：陈琏
朝代：明

峨峨万岁山，翠色淩苍穹。下临太液池，上接广寒宫。琪林炫晴旭，秀色何葱葱。翠华或临幸，万岁乐无穷。
正月十九日至北京即事偶成八首·其四
作者：陈琏
朝代：明

北京古名都，士习素豪雄。伊昔有荆卿，畅饮燕市中。悲歌和渐离，逸气犹长虹。流盻四海隘，仰视浮云空。壮志虽不就，声誉垂无穷。
正月十五晚在济宁发舟至开河驿偶成
作者：陈琏
朝代：明

扁舟溯长河，淡淡暝烟生。野水渺无际，凫雁泛春声。须臾华月上，川光生夜明。摇摇泛星采，万顷玻璃平。如坐玉壶中，毛发亦含清。旷景与心合，孰识此时情。
步虚词四首
作者：陈琏
朝代：明

紫虬何婉婉，驾我升云輧。绛露湿宝盖，祥云拥霓旌。谁谓天路遥，倏歘淩太清。真童远相迓，导引趋天庭。稽首虚皇前，思竭蝼蚁诚。愿祈圣人寿，永享亿万龄。榑桑启丹景，祥光烛璇霄。肃驾朝紫皇，大罗望迢迢。琼林郁葱茜，天香随处飘。我喜跻阳原，中心乐逍遥。自非挺金骨，群真宁见招。但尔葆贞气，无劳问松乔。高升紫极上，独步金阙前。琼佩响灵风，羽服凝紫烟。瑶池锡嘉宴，济济来群仙。坐我八景舆，授我鸿宝篇。云璈声方歇，广乐张钧天。良期无终极，俯仰成千年。肆觐白玉京，高登明真台。遥望三素云，飘飘绕蓬莱。仙山郁嵯峨，蟠桃几回开。且喜王道融，祥风净氛埃。飙轮涉寥廓，百灵俨相随。不觉云路遥，鸾凤共徘徊。
步虚词四首·其一
作者：陈琏
朝代：明
体裁：乐府曲辞

紫虬何婉婉，驾我升云軿。绛露湿宝盖，祥云拥霓旌。谁谓天路遥，倏歘淩太清。真童远相迓，导引趋天庭。稽首虚皇前，思竭蝼蚁诚。愿祈圣人寿，永享亿万龄。
步虚词四首·其一
作者：陈琏
朝代：明

紫虬何婉婉，驾我升云輧。绛露湿宝盖，祥云拥霓旌。谁谓天路遥，倏歘淩太清。真童远相迓，导引趋天庭。稽首虚皇前，思竭蝼蚁诚。愿祈圣人寿，永享亿万龄。
步虚词四首·其三
作者：陈琏
朝代：明

高升紫极上，独步金阙前。琼佩响灵风，羽服凝紫烟。瑶池锡嘉宴，济济来群仙。坐我八景舆，授我鸿宝篇。云璈声方歇，广乐张钧天。良期无终极，俯仰成千年。
步虚词四首·其二
作者：陈琏
朝代：明

榑桑启丹景，祥光烛璇霄。肃驾朝紫皇，大罗望迢迢。琼林郁葱茜，天香随处飘。我喜跻阳原，中心乐逍遥。自非挺金骨，群真宁见招。但尔葆贞气，无劳问松乔。
步虚词四首·其四
作者：陈琏
朝代：明

肆觐白玉京，高登明真台。遥望三素云，飘飘绕蓬莱。仙山郁嵯峨，蟠桃几回开。且喜王道融，祥风净氛埃。飙轮涉寥廓，百灵俨相随。不觉云路遥，鸾凤共徘徊。
武侯庙
作者：陈琏
朝代：明

四海纷纷战伐馀，隆中宁使久安居。一心政拟扶王室，三顾幡然起草庐。夔府阵图应不改，锦城祠庙祇如初。至今留得唐碑在，裴子文章柳子书。
武山
作者：陈琏
朝代：明

海濒多名山，兹山最雄特。盘回几千里，屹立势无敌。峨峨峰峦高，去天仅盈尺。树含不老姿，石有太古色。绝壁走飞鼯，枯槎聚饥鹘。沧溟涨天浮，纵目望无极。缅怀余襄公，曾此候潮夕。
武昌
作者：陈琏
朝代：明

承恩长宪上西川，鹦鹉州前暂舣船。黄鹤不归楼尚在，吕岩一去迹犹传。水通巴蜀长江远，路入沅湘七泽连。几度凭高闲骋望，客怀诗思浩无边。
水帘洞
作者：陈琏
朝代：明

城外小蓬莱，天然图画开。路从花影过，人自柳阴来。洞古藏烟水，碑残蚀雨苔。白头陈道士，留客意徘徊。
水禽图
作者：陈琏
朝代：明

水澄明似练，风动莲房响。飞来双鹡鸰，立在兰苕上。
水竹居为王公赋
作者：陈琏
朝代：明

华构敞高明，况复临清池。碧水自泠泠，箓竹何猗猗。日出镜光净，风来翠羽披。多君擅清致，对此情自怡。不为孺子歌，喜诵武公诗。丹衷素自许，劲节能坚持。粤从历华近，上受列圣知。伫看昼锦回，所居愈光辉。
永乐七年春二月九日上巡狩北京越三日至滁阳予率官吏父老郊迎二首
作者：陈琏
朝代：明

罕毕前驱辇路长，马随仙杖识天香。明良喜际风云会，士庶欣瞻日月光。羽葆龙旂纷杂遝，金舆玉略倍焜煌。时巡今睹雍熙世，礼乐文章迈汉唐。圣主时巡稽古礼，千官扈从出銮坡。祥云拥驾青鸾引，御宝随车白象驮。四海清宁歌治化，万方丰稔庆时和。小臣何幸逢嘉会，此日思沾雨露多。
永乐七年春二月九日上巡狩北京越三日至滁阳予率官吏父老郊迎二首·其一
作者：陈琏
朝代：明

罕毕前驱辇路长，马随仙杖识天香。明良喜际风云会，士庶欣瞻日月光。羽葆龙旂纷杂遝，金舆玉略倍焜煌。时巡今睹雍熙世，礼乐文章迈汉唐。
永乐七年春二月九日上巡狩北京越三日至滁阳予率官吏父老郊迎二首·其二
作者：陈琏
朝代：明

圣主时巡稽古礼，千官扈从出銮坡。祥云拥驾青鸾引，御宝随车白象驮。四海清宁歌治化，万方丰稔庆时和。小臣何幸逢嘉会，此日思沾雨露多。
永乐四年秋丁适庙学修理完美喜而有赋
作者：陈琏
朝代：明

皇明重儒术，声教轶黄唐。滁实畿甸郡，庙学启堂堂。属兹修饰后，藻绘倍焜煌。维时仲秋初，丁祀礼有常。钟鼓宿在悬，佾舞俨成行。牲醴既嘉旨，黍稷复馨香。僚采严祀事，冠佩来跄跄。匪侈仪物丰，所贵诚意将。予时躬裸奠，虔虔靡或忘。神灵谅昭假，锡福何穰穰。仰惟天子圣，建极宣重光。盛典重兴举，声烈冠百王。愿祈亿万年，儒风振无疆。
永思堂为钱孟常赋
作者：陈琏
朝代：明

武肃裔孙纯孝士，痛慕双亲形梦寐。高堂华扁名永思，铁画银钩日星丽。双亲谢世今几年，先茔宰木栖寒烟。天台世系从来盛，序伦堂基犹俨然。亲容寥寥无复睹，日夜哀思泪如雨。蓼莪忍诵重衋伤，风木才闻转酸楚。光阴迅速不可追，萱花已谢椿枝摧。秋霜春雨感衷素，蘋藻粢盛严礼仪。我闻孝诚天所佑，况尔高门先德厚。传家诗礼喜能存，子子孙孙宜自懋。
江南图为考功杨郎中赋
作者：陈琏
朝代：明

江南多好山，秀色互辉映。人居近林麓，长年喜幽静。好鸟鸣嘉树，驯麋卧芳径。偶此披画图，悠然发清兴。
江行
作者：陈琏
朝代：明

月落湘江暝，猿啼楚岸秋。客情千万种，都付水东流。
江陵沙市
作者：陈琏
朝代：明

江陵城南好沙市，北贾南商总来聚。舟航日夜怕南风，赖有黄潭可藏避。近市人多临水居，美人卖酒常当垆。往来皆说沙市好，饭有香粳馔有鱼。
汴藩昼锦为兵部许尚书赋
作者：陈琏
朝代：明

亲承天宠出瑶京，驷牡騑騑过汴城。将旨极知旄节重，到家争讶綵衣荣。故园松菊应无恙，先陇松楸已长成。乡邑增辉誇昼锦，韩公宁得擅芳名。
沙河
作者：陈琏
朝代：明

河水浅且清，悠悠绕孤县。北风吹尘沙，对面人不见。
沧浪渔隐为陈规训导赋
作者：陈琏
朝代：明

沧浪渺何许，乃在均之阳。泠泠浸霞采，湛湛涵天光。中有隐君子，渔钓日尚羊。风吹紫兰佩，露湿芙蓉裳。持竿弄明月，志不在鳣鲂。时歌欸乃曲，苍茫烟水长。
泊清溪和董伯琪韵
作者：陈琏
朝代：明

十载江湖载酒行，异乡又觉岁华更。孤舟夜雨三更梦，万里风云几日程。宝篆香消银叶冷，砚池冰合雪花明。兴来笑把吴钩舞，未信鸡鸣是恶声。
泊飞来寺二首
作者：陈琏
朝代：明

飞来寺下暂维舟，罨画楼台玉树秋。过客径须寻漏令，老僧犹似坐舒州。湾前金锁花如浪，槛外芳云静不流。谁向经筵谈法偈，菩提风露冷飕飕。犀沉猿化事无踪，始信人间色是空。何处飞来灵鹫岭，就中幻出梵王宫。贝多叶落惊秋雨，薝卜花开散晓风。闲把清吟酬胜景，知他何日碧纱笼。
泊飞来寺二首·其一
作者：陈琏
朝代：明

飞来寺下暂维舟，罨画楼台玉树秋。过客径须寻漏令，老僧犹似坐舒州。湾前金锁花如浪，槛外芳云静不流。谁向经筵谈法偈，菩提风露冷飕飕。
泊飞来寺二首·其二
作者：陈琏
朝代：明

犀沉猿化事无踪，始信人间色是空。何处飞来灵鹫岭，就中幻出梵王宫。贝多叶落惊秋雨，薝卜花开散晓风。闲把清吟酬胜景，知他何日碧纱笼。
泣麟图为指挥周璇赋
作者：陈琏
朝代：明

周室东迁国事非，况逢西狩获麟时。素王因绝春秋笔，痛泣风前泪满颐。
洛阳
作者：陈琏
朝代：明

繁华当日说西京，人事千年几变更。平乐台荒空见迹，荜茥馆废尚留名。龙门雨过波涛壮，金谷春回草木生。一自尧夫经过后，天津谁复识鹃声。
洛阳道
作者：陈琏
朝代：明

洛阳道，平不颇，香车宝马纷来过。落花飞红依度幰，垂柳拂地随鸣珂。只言百岁事行乐，岂知掘地飞双鹅。金谷繁华等春梦，道傍荆棘埋铜驼。
浙江林参政挽诗
作者：陈琏
朝代：明

维公闽海彦，才名孰能先。襟怀冰雪清，节操金石坚。柏府久敡历，薇垣适乔迁。岂惟风纪振，复见政化宣。方图报圣恩，一疾遽沉绵。夙志竟莫酬，饮恨归重泉。余久慕英槩，忍闻讣音传。载歌薤露词，不觉泪潸然。幸有太史辞，煌煌贲新阡。
浣花别意为姜生赋
作者：陈琏
朝代：明

相送浣花溪，郫筒喜满携。扁舟过江左，几月度辽西。椿府行当见，萱堂惜暂暌。此心关去住，别意重凄凄。
浣花草堂
作者：陈琏
朝代：明
体裁：七言律诗

秦陇西来未几时，谁人为办草堂资。欲知工部忠君志，好读当年入蜀诗。
浣花草堂
作者：陈琏
朝代：明

秦陇西来未几时，谁人为办草堂资。浣花溪上风光好，濯锦西江物色奇。柳树和风莺语早，茅檐细雨燕归迟。欲知工部忠君志，好读当年入蜀诗。
浩亹关
作者：陈琏
朝代：明

清晨发雕窝，寒气犹可畏。倏至浩亹关，下马一长喟。局步淩？崿，俯身历崄巇。林深一径通，岸绝两崖对。下窥深莫穷，仰视飞鸟外。云萝翠成幄，杰木整如旆。行行出窈窕，眼豁心自快。遥瞻赤城山，历历青可爱。念昔汉宣朝，戎羌犯边界。充国屯浩亹，骑兵一时溃。卓哉赵将军，画策中机会。屯田慎边守，勋名独称最。古人不可作，遗迹宛犹在。此日偶经过，因之发长慨。
浩亹关
作者：陈琏
朝代：明
体裁：古风

清晨发雕窝，寒气犹可畏。倏至浩亹关，下马一长喟。局步淩�崿，俯身历崄巇。林深一径通，岸绝两崖对。下窥深莫穷，仰视飞鸟外。云萝翠成幄，杰木整如旆。行行出窈窕，眼豁心自快。遥瞻赤城山，历历青可爱。念昔汉宣朝，戎羌犯边界。充国屯浩亹，骑兵一时溃。卓哉赵将军，画策中机会。屯田慎边守，勋名独称最。古人不可作，遗迹宛犹在。此日偶经过，因之发长慨。
海子桥
作者：陈琏
朝代：明

海子东头海子桥，阑干几曲琢琼瑶。芰荷叶老香犹在，杨柳条长翠未消。公子锦衣金勒马，佳人红袖木兰桡。太平风景今尤盛，满耳歌声杂凤箫。
海棠白头
作者：陈琏
朝代：明

幽禽头白羽毛奇，并立东风第一枝。宋苑十题曾在首，金盘银烛可无诗。
海珠谒李忠简公祠
作者：陈琏
朝代：明

宋朝名硕彦，卜筑绀园幽。涛洒琴书润，珠擎栋宇浮。下帷修素业，通籍赞皇猷。不作南人党，长悬社稷忧。封章归白简，高隐恋菟裘。风采千人失，遗祠万古留。波光摇宝树，云影拂沧洲。地拟壶中胜，帆从镜里游。仪型空岁月，蕉荔自春秋。纵有怀湘赋，巫阳不可求。
淮安舟中闻吴歌
作者：陈琏
朝代：明

湖舟腔子闻应惯，二八佳人席上歌。此夜扁舟听更好，水平波静月明多。
淮阴驿
作者：陈琏
朝代：明

晚泊淮阴驿，瀼瀼白露零。连城闻夜柝，隔岸见秋灯。月落林光黑，风来水气腥。追思旧游地，当日有三亭。
清乐轩四景诗为驸马沐公赋四首
作者：陈琏
朝代：明

闲裁綵帖写宜春，柳拂雕阑翠未匀。坐褥先开金孔雀，赐衣初试绣麒麟。草抽书带烟容淡，兰吐琼葩露色新。时把丝桐弹一曲，悠然古意乐天真。湘帘高捲碧窗开，时听棋声座上来。凉度竹风清绮席，香凝荷露泻瑶杯。盆池旧凿馀青荇，文石新移带绿苔。习静自知多乐趣，尘埃原不到凉台。梧叶萧萧秋意凉，端居偏爱木樨香。韦编或玩归藏易，法帖闲临急就章。阶下葵开常向日，篱边菊绽未知霜。怡情何用誇醇酎，碧碗新调紫蔗浆。书轩总胜邺侯家，万轴牙签耀日华。香制龙涎焚宝篆，茶烹雀舌赛琼芽。拥炉岂羡倾云液，呵笔尤宜赋雪车。未暇开函看图画，巡檐索笑有梅花。
清乐轩四景诗为驸马沐公赋四首·其一
作者：陈琏
朝代：明

闲裁綵帖写宜春，柳拂雕阑翠未匀。坐褥先开金孔雀，赐衣初试绣麒麟。草抽书带烟容淡，兰吐琼葩露色新。时把丝桐弹一曲，悠然古意乐天真。
清乐轩四景诗为驸马沐公赋四首·其三
作者：陈琏
朝代：明

梧叶萧萧秋意凉，端居偏爱木樨香。韦编或玩归藏易，法帖闲临急就章。阶下葵开常向日，篱边菊绽未知霜。怡情何用誇醇酎，碧碗新调紫蔗浆。
清乐轩四景诗为驸马沐公赋四首·其二
作者：陈琏
朝代：明

湘帘高捲碧窗开，时听棋声座上来。凉度竹风清绮席，香凝荷露泻瑶杯。盆池旧凿馀青荇，文石新移带绿苔。习静自知多乐趣，尘埃原不到凉台。
清乐轩四景诗为驸马沐公赋四首·其四
作者：陈琏
朝代：明

书轩总胜邺侯家，万轴牙签耀日华。香制龙涎焚宝篆，茶烹雀舌赛琼芽。拥炉岂羡倾云液，呵笔尤宜赋雪车。未暇开函看图画，巡檐索笑有梅花。
清河
作者：陈琏
朝代：明

清河桥下水如苔，无数飞花近马来。回首玉京才咫尺，祥云五色护蓬莱。
清河县
作者：陈琏
朝代：明

清河水原清，湛湛见沙石。镇日倚篷看，游鱼尾还赤。
清流关
作者：陈琏
朝代：明

清流山高横碧落，崖石棱层犹铁削。忆昔南唐始开凿，据守形势真险恶。殿前虞候有雄略，麾兵飞度谁敢格。晖凤东门就擒缚，乃知恃险古所薄。当年意气归萧索，惟有青山宛如昨。大明德教溢六合，文恬武熙颂声作。四方无虞闲警柝，关吏何劳守鱼钥。我常登临驻骓骆，呼酒悠然引孤酌。怀古时时发大噱，万里天风起寥廓。
清溪
作者：陈琏
朝代：明

清溪清见底，白石净堪数。移船溪上过，忽见浣纱女。
渑池会盟台
作者：陈琏
朝代：明

王风不作游说兴，苏张之辈纷纵横。区区会盟非一所，独有此台能著名。忆昔嬴秦誇智力，虎视中原非一日。关东诸侯多向风，况乃邯郸居咫尺。秦赵二王同日来，会盟直欲登高台。瑟声才罢缶声作，军声四面欢如雷。秦本无心偿赵地，赖有相如多气义。奈何季世取灭亡，似怪当时璧为祟。人间俯仰成千年，台基依旧青山前。登临怀古意无限，西风满树鸣寒蝉。
渡黄河
作者：陈琏
朝代：明

万里奔流势转雄，风雷曾见舞鱼龙。西来派出昆崙远，东去波连弱水通。砥柱龙门神禹迹，宣房瓠子武皇功。桑田沧海应非偶，谁觅当年九道踪。
温泉
作者：陈琏
朝代：明

华清楼阁骊山下，几窍温泉出地中。波涌石莲光淡淡，香浮粉腻暖溶溶。洞门深锁无人到，复道来游有路通。一自翠华西幸蜀，空馀遗址在离宫。
游七星岩
作者：陈琏
朝代：明

五岭炎蒸地，宜人惟桂林。江流绿罗带，山列紫琼簪。矧兹星岩胜，近在漓水浔。松桧自萧瑟，石洞生幽阴。使君天上来，览胜思登临。冠盖集群彦，迤逦度高岑。使节驻玄关，尽日穷幽寻。稍已骋遐目，遂兹舒郁襟。乾坤正纳纳，岁月去骎骎。行乐当及时，有酒宜共斟。俯仰百年内，何人知此心。
游云居寺在石经山二首
作者：陈琏
朝代：明

我爱云居寺，闲来试一登。到门惟见鹤，入院少逢僧。触鼻闻薝卜，无心话葛藤。诗成题石壁，聊尔记吾曾。我爱云居寺，山深客少来。古碑埋碧草，荒径长苍苔。香印烟初断，禅扉风自开。石经山色好，瞻眺意徘徊。
游云居寺在石经山二首·其一
作者：陈琏
朝代：明

我爱云居寺，闲来试一登。到门惟见鹤，入院少逢僧。触鼻闻薝卜，无心话葛藤。诗成题石壁，聊尔记吾曾。
游云居寺在石经山二首·其二
作者：陈琏
朝代：明

我爱云居寺，山深客少来。古碑埋碧草，荒径长苍苔。香印烟初断，禅扉风自开。石经山色好，瞻眺意徘徊。
游刘仙岩有怀
作者：陈琏
朝代：明

晓出南关道路赊，洞门幽胜信堪誇。若非勾漏神仙府，定是清溪道士家。天上蟠桃经岁月，岩前瑶草足烟霞。刘郎去后无消息，留得丹炉伏火砂。
游南薰亭
作者：陈琏
朝代：明

桂林名胜地，台观迹多陈。空馀南薰亭，屹立漓水濆。使君喜登临，从游有嘉宾。拂石坐紫苔，援琴鼓南薰。神畅情所感，理契意爰臻。忽兹纵遐瞩，跻攀极嶙峋。下瞰皇泽湾，流水碧沄沄。石洞深窈窕，清虚绝垢氛。昔贤有遗刻，半杂苔藓纹。江山宛如故，韶音谁复闻。登临稍毕景，感慨怀古人。早晚听履声，行当近星辰。
游卧佛寺观东坡铜龟赞及黄文献公跋松雪道人画竹
作者：陈琏
朝代：明

偶来游佛刹，政值早秋时。隔竹闻疏磬，荒苔翳旧碑。道人留古画，阁老有雄词。胜地空尘迹，悠然系所思。
游天师宫有怀张真人及吴闲闲二首
作者：陈琏
朝代：明

都城启灵境，琳宫丽层霄。离离万玉树，终日起祥飙。龙虎张真人，曾此驻云轺。虬髯赪玉颜，餐霞拟松乔。久厌尘世居，竟赴三山招。丹台空寂寞，云气自飘飘。我来抚遗迹，落木风萧萧。昔有闲闲翁，名重霄汉间。时同太乙子，林下共烧丹。丹成跨黄鹤，一去不复还。丰碑刻遗像，癯然辟谷颜。年深谁复识，剥落莓苔斑。我来喜瞻睹，不觉兴长叹。
游天师宫有怀张真人及吴闲闲二首·其一
作者：陈琏
朝代：明

都城启灵境，琳宫丽层霄。离离万玉树，终日起祥飙。龙虎张真人，曾此驻云轺。虬髯赪玉颜，餐霞拟松乔。久厌尘世居，竟赴三山招。丹台空寂寞，云气自飘飘。我来抚遗迹，落木风萧萧。
游天师宫有怀张真人及吴闲闲二首·其二
作者：陈琏
朝代：明

昔有闲闲翁，名重霄汉间。时同太乙子，林下共烧丹。丹成跨黄鹤，一去不复还。丰碑刻遗像，癯然辟谷颜。年深谁复识，剥落莓苔斑。我来喜瞻睹，不觉兴长叹。
游小西天途中偶赋
作者：陈琏
朝代：明

维时日载阳，风力颇和缓。骋望陟崇阿，渐觉生意满。杏花红正繁，草色绿犹短。雉鸣想林暄，鱼跃知水暖。逍遥协幽悰，山路岂辞远。
游少林寺
作者：陈琏
朝代：明

晨经崿陵关，道路互盘绕。行寻少林寺，幽谷深窈窕。风生万壑秋，日上众山晓。鸣鞘惊走鹿，驻马闻啼鸟。可人招提境，云气常缥缈。苔色连阶除，钟声出林杪。山僧喜迎客，煮茗汲清沼。共谈达磨事，所恨知者少。因登五乳山，纵观万象表。群峰三十六，一一皆可了。自谐尘外趣，顿觉心神悄。澹然欲忘归，暂此息纷扰。
游崇因寺
作者：陈琏
朝代：明

不到崇因才数月，重来风景十分佳。李花白放千林雪，桃萼红蒸一坞霞。香袅兽炉焚柏子，汤生蟹眼试茶芽。醉挥綵笔题新句，留与山僧护碧纱。
游惠山
作者：陈琏
朝代：明

泛舟过梁溪，芙蓉水初冷。折芳渡瑶涧，访竹缘修畛。飘然陟崇冈，远目时一骋。川原入遐瞩，一一意先领。虚壑度松声，阴崖落云影。秋草荒历山，露叶垂舜井。湛陆宅久墟，榛翳道全梗。访古情弥切，怀贤意方永。下寻漪澜堂，因访招提境。扫地焚名香，汲泉试新茗。顿觉心源清，岂惟棼务屏。重期望太湖，飞步登绝顶。
游新安烂柯山王乔洞
作者：陈琏
朝代：明

峨峨烂柯山，日夕生紫烟。仙人启洞府，涧水导其前。白石寒齿齿，幽篁静娟娟。绀露泫瑶席，庆云集蕙櫋。泠风从东来，可以散烦悁。万变纷在目，泛览何茫然。王事有严戒，胡能久周旋。振衣下山去，满耳凄鸣蝉。
游柏子潭伏读太祖皇帝神龙效灵碑
作者：陈琏
朝代：明

此地曾经翠辇过，神龙率职效灵多。溥施甘雨回枯朽，尽使黎民乐太和。圣制万年昭日月，奎星午夜烛山河。巍巍圣德同天大，汉主徒为沛上歌。
游灵谷寺
作者：陈琏
朝代：明

天开灵谷钟山下，绀宇巍巍树色苍。爱读丰碑询往事，喜看画壁步修廊。草生鹤径春云暖，花覆禅房晓露香。释子感恩何以报，或将万寿祝君皇。
游琅琊和祝太仆韵
作者：陈琏
朝代：明

公暇联镳访上方，萦纡石径似羊肠。遥瞻钟阜如螺小，俯视淮河似带长。满地绿云芳草暖，一林红雨落花香。几回登览陪清赏，席上论文醉羽觞。
游琅琊开化寺·其一
作者：陈琏
朝代：明
体裁：古风

环滁皆名山，琅琊擅幽胜。云霞纷卷舒，泉石互相映。维时春载阳，日出天宇静。禅宫淩紫霄，虚壑度钟磬。逍遥者谁子？抱琴候萝径。相逢共忘言，颇领此时兴。
游琅琊开化寺·其二
作者：陈琏
朝代：明
体裁：古风

兹山信灵异，地势复高爽。清风韵金铎，晴日丽银榜。鹤归幽林劲，鱼跃寒潭响。娟娟紫兰秀，晔晔玉芝长。尚羊极幽讨，足惬平生想。抽思托素毫，方期重来赏。
游琅琊开化寺二首
作者：陈琏
朝代：明

夙志抱冲淡，岂为尘事萦。兹晨属休暇，况与文彦并。联镳度芳甸，飞盖指岩扃。玉树交左右，琼泉泻琮琤。悠悠祥风至，冉冉庆云生。蓬莱天咫尺，瞻望有馀情。峨峨琅琊山，拔地几千丈。坤灵毓神秀，景态日万状。金碧灿晴峦，芙蓉开叠嶂。于时喜跻攀，倏至飞舄上。天姥如可晞，匡庐遥相望。长歌招安期，临风复惆怅。
游琅琊开化寺二首·其一
作者：陈琏
朝代：明

夙志抱冲淡，岂为尘事萦。兹晨属休暇，况与文彦并。联镳度芳甸，飞盖指岩扃。玉树交左右，琼泉泻琮琤。悠悠祥风至，冉冉庆云生。蓬莱天咫尺，瞻望有馀情。
游琅琊开化寺二首·其二
作者：陈琏
朝代：明

峨峨琅琊山，拔地几千丈。坤灵毓神秀，景态日万状。金碧灿晴峦，芙蓉开叠嶂。于时喜跻攀，倏至飞舄上。天姥如可晞，匡庐遥相望。长歌招安期，临风复惆怅。
游石经寺二首
作者：陈琏
朝代：明

孤坐不自适，言访石经山。山峰何巍巍，矗立霄汉间。禅扉洞然启，金碧炫晴峦。古碑蚀苔藓，荒径杂荆菅。贞珉镌内典，千载期不刊。谛观悟真想，陡觉心清閒。我闻小西天，境幽地殊僻。肇基自北齐，隋师重开辟。梵经十二部，刻石閟灵室。有唐开元中，金仙力修饰。香木示佳祥，神光著灵迹。至今数百年，风致宛犹昔。
游石经寺二首·其一
作者：陈琏
朝代：明

孤坐不自适，言访石经山。山峰何巍巍，矗立霄汉间。禅扉洞然启，金碧炫晴峦。古碑蚀苔藓，荒径杂荆菅。贞珉镌内典，千载期不刊。谛观悟真想，陡觉心清閒。
游石经寺二首·其二
作者：陈琏
朝代：明

我闻小西天，境幽地殊僻。肇基自北齐，隋师重开辟。梵经十二部，刻石閟灵室。有唐开元中，金仙力修饰。香木示佳祥，神光著灵迹。至今数百年，风致宛犹昔。
游石经山见杏花偶赋
作者：陈琏
朝代：明

村前红杏犹未放，山上花开照眼新。不是化工有私意，向阳草木易为春。
游韶音洞二首
作者：陈琏
朝代：明

重华去云久，千载有遗踪。韶音已寂寥，石洞犹穹窿。秋风吹古桂，朝阳老孤桐。蝉吟白日静，凤去彩云空。我来重怀古，转觉心冲冲。平生爱明胜，寻幽起辞远。折花度瑶涧，扪萝陟层巘。目穷数百里，身历千万转。我心本无碍，浮云共舒卷。留欢竟忘返，不觉归路晚。
游韶音洞二首·其一
作者：陈琏
朝代：明

重华去云久，千载有遗踪。韶音已寂寥，石洞犹穹窿。秋风吹古桂，朝阳老孤桐。蝉吟白日静，凤去彩云空。我来重怀古，转觉心冲冲。
游韶音洞二首·其二
作者：陈琏
朝代：明

平生爱明胜，寻幽起辞远。折花度瑶涧，扪萝陟层巘。目穷数百里，身历千万转。我心本无碍，浮云共舒卷。留欢竟忘返，不觉归路晚。
游龙潭分韵得雁字
作者：陈琏
朝代：明

龙潭幽胜地，杰木倚霄汉。楼阁郁嵯峨，金碧互璀粲。维时夏初临，风清日方晏。喜与文翰俦，嬉游恣吟玩。折芳藉瑶席，洗盏俯寒涧。泉鸣琴韵佳，鸟啭歌喉慢。登临且尽欢，怀古谩兴叹。记取重游期，长空度归雁。
湖山秋夕图为礼斋郭公子赋
作者：陈琏
朝代：明

夕景敛馀辉，湖山喜幽寂。桂花散清芬，松树带寒色。玉蟾天东来，下照湖水碧。群鸟栖未定，驯麋意閒适。诗兴入冥搜，风致浩无极。何当挟飞仙，长歌溯寥泬。
滕县二首
作者：陈琏
朝代：明

昨日方离兖，今朝又至滕。驿庭频遇客，寺舍少逢僧。树老红成阵，山多翠作层。城楼足清趣，何日许重登。滕阳虽小邑，山水惬幽寻。京国三千里，庭闱一寸心。宾鸿来个个，官马去骎骎。明发邾成道，云边是孟林。
滕县二首·其一
作者：陈琏
朝代：明

昨日方离兖，今朝又至滕。驿庭频遇客，寺舍少逢僧。树老红成阵，山多翠作层。城楼足清趣，何日许重登。
滕县二首·其二
作者：陈琏
朝代：明

滕阳虽小邑，山水惬幽寻。京国三千里，庭闱一寸心。宾鸿来个个，官马去骎骎。明发邾成道，云边是孟林。
滕阳驿
作者：陈琏
朝代：明

年来频给驿，公馆尽知名。喜与亲朋遇，无烦候吏迎。云山牵别思，风絮搅离情。况值春光暮，朝来始见莺。
滦河
作者：陈琏
朝代：明

征车前日发雕窝，无数青山眼底过。此际又从沙碛去，一鞭细雨度滦河。
潇湘烟雨图
作者：陈琏
朝代：明

移舟昔过潇湘浦，绿玉森森凤尾齐。千古英娥招不返，满山烟雨鹧鸪啼。
濠田
作者：陈琏
朝代：明

卤潮渍岸渺无边，叠石埋陂碨礧连。万顷粒山推不去，翻令沧海变桑田。
灌口李侯庙
作者：陈琏
朝代：明

水患能除水利兴，遂于灌口阐神灵。县官报祀陈牲醴，使者函香拜庙庭。赫赫姓名昭史记，巍巍功德著图经。我来独爱询遗事，细读奎斋学士文。
灵岩寺
作者：陈琏
朝代：明

因访灵岩寺，羊肠山径遥。云峰攒玉笋，霜叶染红绡。希有存孤塔，崇兴见古桥。老僧三五辈，谁解学参寥。
灵谷寺
作者：陈琏
朝代：明

灵谷钟山下，清幽众所闻。僧传东度法，碑载六朝文。雨过石长润，云来树莫分。我时闲纵步，踏破碧苔纹。
焦山寺
作者：陈琏
朝代：明

江上焦山寺，匆匆未暇登。水环青一簇，树拥翠千层。两岸闻斋磬，中流见佛灯。昔人有遗迹，瘗鹤尚留铭。
爱日堂为任允迪赋
作者：陈琏
朝代：明

久负淩云志，常存爱日心。双亲期百岁，一刻值千金。绕膝斑衣粲，介眉春酒深。喜能躬孝养，声誉重儒林。
牛图为毕通政文英赋
作者：陈琏
朝代：明

水边杨柳绿阴多，引犊乌犍上草坡。最爱阿童骑处稳，笛声吹出太平歌。
狮子诗
作者：陈琏
朝代：明

圣皇御寰宇，声教周八极。四夷慕仁化，入贡来重译。珍禽与奇兽，所见迈于昔。维时有神兽，其类同白泽。气禀金精刚，名为群毛特。绀眸悬日星，碧爪利锋镝。雄诡挺殊姿，杰异见材力。或时恣哮吼，百盖俱辟易。一朝从西来，万里度沙碛。百兽同率舞，无乃感圣德。昔汉章和间，入贡自安息。有唐贞观中，又复来西极。是后寂无闻，奇玩喜今日。欢声腾厚地，嘉叹动百辟。小臣际时康，歌颂乃其职。抽毫纪嘉瑞，千古光史册。
献陵陪祀
作者：陈琏
朝代：明

松径迢迢十里阴，喜陪骢马度遥岑。欣瞻香殿龙光见，共仰先生鹤驾临。案上宝香腾瑞霭，云中仙乐动淳音。内台天使严禋祀，应是皇家雨露深。
玄一丹房为邢彦广赋
作者：陈琏
朝代：明

玄一子，家广陵。中心静，双眼青。几年踪迹半天下，寻师学道求长生。归来丹房结构成，铅龙汞虎勤炼烹。归根性命道已悟，抱玄守一心何诚。神宇自廓然，俗念无由兴。视彼颠冥徒，如醉犹未醒。玄一子，志清静，慕仙灵。细穷玉笈文，期书紫府名。他年功就拟轻举，群真有约游蓬瀛。
玄天观
作者：陈琏
朝代：明

晓入琳宫去，逶迤路欲迷。苔阶行老鹤，花径卧驯麋。烟锁烧丹灶，春生种药蹊。白头陈道士，此处乐幽栖。
玉树鹡鸰图为姚民泰赋
作者：陈琏
朝代：明

玉树娟娟雪初霁，琅玕石上苔花碎。何处飞来双鹡鸰，相顾和鸣有深意。闻说姚生好弟兄，不学田家分紫荆。埙篪声里蔼和气，终日披图看鹡鸰。
玉津园怀古
作者：陈琏
朝代：明

玉津园在南屏下，金碧煌煌起台榭。清泉文石满春山，异卉名花宛如画。流尘不飞天气和，龙旗葆羽频来过。半空丽曲闻歌吹，十里香风飘绮罗。是时太师专国柄，黩武穷兵启边衅。罪盈恶满速天诛，玉津园中渠殒命。天目山崩王气残，乐游一旦梦魂安。白雁南来秋已暮，西风蔓草露华寒。经行忍说前朝事，山色犹颦旧时翠。恨杀韩家三世孙，名园翻作凄凉地。
王孟端古木古竹石为工部郑侍郎赋
作者：陈琏
朝代：明

王郎之画今已稀，笔法宛若云林倪。修筠晴翻翡翠羽，老树光亚珊瑚枝。风霜阅历见奇节，雨露长养成幽姿。岩岩一石亦雄特，秀色满眼生华滋。冬官亚卿性嗜古，公暇常把斯图披。我来纵观意怡悦，忆在阆苑瀛洲时。
王家庄
作者：陈琏
朝代：明

山后人烟少，王家幸有庄。丁男频守戍，妇女废蚕桑。树色千章秀，溪声一派长。自从兵燹后，风物转凄凉。
王维辋川图为襄城伯李公赋
作者：陈琏
朝代：明

开元进士王摩诘，文艺当时妙无匹。诸王礼待若师友，赋咏相酬有裴迪。大开别业蓝田间，终南溪壑相回环。千寻瀑布飞寒练，万叠层峦拥翠鬟。古木藤萝垂鹿栅，濯濯驯麋意间适。琅玕萧森竹里馆，苔钱堆积宫槐陌。南坨北坨归眺望，胜槩咸誇辋口庄。人家几簇依林麓，辋水百道通桥梁。往来半是烟霞侣，路绕羊肠知几许。辛夷花残昨夜风，茱萸叶长连朝雨。孟城坳前景最幽，携琴策蹇从嬉游。偏爱奚童知养鹤，更说有谁能饭牛。斤竹岭头天气暖，华子冈前莎草短。芰荷香近临湖亭，松桧阴连文杏馆。攲湖风来生碧波，捕鱼艇子轻如梭。泥深古涧青芹老，水落长滩白石多。波光微茫兼柳浪，落日轻烟起渔唱。何人危坐把纶竿，有客清谈倚书舫。辋川胜景十有馀，百年之后成荒墟。空留陈迹在人世，谩有芳名传画图。襄城李公能鉴画，犀轴牙签满高架。独爱斯图笔法精，购之更不论其价。我来谛观诗兴浓，此身如在蓝田中。华堂泚笔为公赋，飘飘神思起鸿濛。
王谦雪月梅
作者：陈琏
朝代：明

喜诵逋仙香影诗，偶从画里见南枝。冰花烂熳开无数，好似孤山雪后时。
王陵台
作者：陈琏
朝代：明

公馆候初旦，乘轺出闉阇。载瞻王陵台，远在青山隅。薄言纵登览，石径来萦纡。念昔建筑时，拟为永远图。孰知百世后，依旧成丘墟。遗址虽尚存，草木久荒芜。鹤驾竟不来，岁月屡已徂。旷视洞万古，使我增长吁。缅邈念明训，为善乐有馀。悠悠千载下，犹能光简书。吁嗟骊山葬，为计一何愚。
环清亭
作者：陈琏
朝代：明

林塘幽处搆华亭，四面波光照眼清。柳影昼移当几席，荷香时觉到书屏。石栏冷逼琅玕玉，水竹寒生翡翠翎。尚忆能诗黎博士，绿毫挥罢酒初醒。
环翠草堂为毕思诚赋二首
作者：陈琏
朝代：明

金谷久荒寂，平泉亦丘墟。孰知中林士，幽居恒宴如。嘉树纷缭绕，翠色自扶疏。好风时一来，清气满庭除。机心久已息，此乐应有馀。逍遥保贞素，何劳赋遂初。华构远阛阓，萧闲近郊坰。林木布繁阴，风日有馀清。闲来恣容与，陶然山水情。冲襟协幽赏，岂为尘事萦。浣花有高躅，相期崇令名。
环翠草堂为毕思诚赋二首·其一
作者：陈琏
朝代：明

金谷久荒寂，平泉亦丘墟。孰知中林士，幽居恒宴如。嘉树纷缭绕，翠色自扶疏。好风时一来，清气满庭除。机心久已息，此乐应有馀。逍遥保贞素，何劳赋遂初。
环翠草堂为毕思诚赋二首·其二
作者：陈琏
朝代：明

华构远阛阓，萧闲近郊坰。林木布繁阴，风日有馀清。闲来恣容与，陶然山水情。冲襟协幽赏，岂为尘事萦。浣花有高躅，相期崇令名。
珊瑚洲
作者：陈琏
朝代：明

珊瑚生海底，偶为渔者得。至今洲畔月，长照水波赤。
琅琊古刹
作者：陈琏
朝代：明
体裁：古风

开化古兰若，乃在琅琊山。楼阁倚霄汉，丹碧炫岩峦。钟声度幽壑，幡影落空潭。昔闻琛粲翁，巢居白云端。折葵事清斋，煮苓供晚餐。冥坐悟禅寂，不知芳岁阑。
琴鹤轩为宜山孙大尹赋
作者：陈琏
朝代：明

林下轩居无限清，虚棂面面常不扃。孤桐三弄晚风细，老鹤一声秋月明。高山流水谁解听，玄裳缟衣真有情。可怜清献去已久，独羡使君能擅名。
用少傅杨公韵送兵部孙主事从吉
作者：陈琏
朝代：明

襟怀落落凛冰霜，袖拂熏风上画航。玉佩未趋双凤阙，丹心先绕五云乡。路人争睹皇华使，驿吏欢迎粉署郎。司马元僚年最少，谈兵政好说干将。
用王编修韵柬定岩僧官
作者：陈琏
朝代：明

到处曾栽惠远莲，鸡峰来住又多年。久知戒行闻天下，喜有声名著日边。贝叶经翻松下石，昙花香泛竹间泉。承恩常到蓬莱殿，手绾袈裟近御筵。
画兰二首
作者：陈琏
朝代：明

露下湘皋暝，天寒楚泽秋。美人期不至，思杀木兰舟。老叶迎风动，疏花带露光。灵均千载后，谁复佩幽香。
画兰二首·其一
作者：陈琏
朝代：明

露下湘皋暝，天寒楚泽秋。美人期不至，思杀木兰舟。
画兰二首·其二
作者：陈琏
朝代：明

老叶迎风动，疏花带露光。灵均千载后，谁复佩幽香。
画菜
作者：陈琏
朝代：明

纷纷甲第厌膏梁，却羡春畦菜甲长。尽日图中看不足，数茎犹带墨花香。
画马二首
作者：陈琏
朝代：明

双目如流电，轻蹄惯薾云。圉人勤拂拭，恐污五花文。神骏浴清溪，霏霏起烟雾。慎勿向波心，只恐随龙去。
画马二首·其一
作者：陈琏
朝代：明

双目如流电，轻蹄惯薾云。圉人勤拂拭，恐污五花文。
画马二首·其二
作者：陈琏
朝代：明

神骏浴清溪，霏霏起烟雾。慎勿向波心，只恐随龙去。
画鹰二首
作者：陈琏
朝代：明

独立矜神骏，诸禽不敢亲。㩳身霄汉近，何用解绦人。木落空山静，秋风肃羽毛。雄心思击搏，狐兔竟何逃。
画鹰二首·其一
作者：陈琏
朝代：明

独立矜神骏，诸禽不敢亲。㩳身霄汉近，何用解绦人。
画鹰二首·其二
作者：陈琏
朝代：明

木落空山静，秋风肃羽毛。雄心思击搏，狐兔竟何逃。
界河驿涌翠轩
作者：陈琏
朝代：明

此地经行惯，重来恰暮春。雨晴山涌翠，花落草成裀。林下麋呼子，阶前鹤迓人。小轩清可爱，独坐对湘筠。
留别太仆寺滁州卫诸公
作者：陈琏
朝代：明

作郡频惊岁序更，观风又赴锦官城。诸公重有攀留意，今我空怀惜别情。何武宦成曾见念，醉翁去后谩留名。行持宪节西川去，万里相思对月明。
留别河东教谕周德润
作者：陈琏
朝代：明

桂林别后十年过，转瞬光阴似掷梭。我正较文趋北阙，君方振铎教东河。金兰托契情何厚，锦轴题诗意转多。明发庄平回首处，谷城山色翠峨峨。
番易施氏重庆堂
作者：陈琏
朝代：明

高堂重庆寿期颐，四世团栾世所稀。椿树阴浓朝日暖，萱花香细午风微。扶持老爱鸠为杖，拜舞重看綵作衣。我有双亲思致养，披图转觉思依依。
登万佛阁
作者：陈琏
朝代：明

杰阁淩霄汉，闲来喜一登。因将前代事，试问百年僧。树色青如染，山光翠作层。清心付寥廓，徙倚记吾曾。
登东岳庙望茅山
作者：陈琏
朝代：明

高楼俯廛市，此日快登临。幽静无尘气，清虚称道心。苔阶秋鹤舞，竹径晚蝉吟。怅望三茅境，白云深复深。
登农山访张道士故庵遗址因望钟山偶赋
作者：陈琏
朝代：明

公馀偶到丰亭上，踏破崖前苍藓纹。雨过草香衣染翠，日晴芝暖石生云。道人已去坛空在，词客重来路莫分。瞻望皇都才咫尺，钟山佳气自氤氲。
登刘仙岩
作者：陈琏
朝代：明

清飙惊流尘，晴旭严芳甸。冠盖驻岩阿，从游总文彦。仙家碧云中，丹光旧曾现。鹤笙今寥寥，岁月疾于电。亭台久荒芜，草木郁葱茜。古碑横道隅，苔藓绿将遍。跻攀出林杪，兴至辄忘倦。八桂多好山，迤逦青对面。目断三素云，蓬莱几人见。
登吴山望会稽
作者：陈琏
朝代：明

驻马吴山纵目初，西兴烟树翠扶疏。会稽咫尺无由到，何日来探禹穴书。
登吴山谒胥祠因望海潮
作者：陈琏
朝代：明

属镂抉目吴东门，白日不照忠臣冤。身浮鸱夷入水府，配涛作神恨始伸。迄今二千有馀载，庙食吴山恒不改。回思宰嚭肆谗徒，瞬息浮荣竟何在。邦人事神诚意多，击牲酹酒杂笙歌。神能阐灵慰民望，白马红衫腾素波。我时谒神到祠下，极目西陵景潇洒。潮头一线海门来，谁道钱王弩能射。涨空银浪须臾平，水天一色涵虚明。祠前徙倚空怀古，眼底越山无数青。
登崇文楼望湖山
作者：陈琏
朝代：明

崇文楼上倚阑干，万里乾坤眼界宽。昨夜湖中风雨过，西山翠色未曾乾。
登崇文阁
作者：陈琏
朝代：明

崇巍乎高哉，崇文之阁兮，吾不知其几百尺。突兀直倚苍冥中，雕檐高飞近晓日。琼窗洞启来清风，前瞻兮帝阙，下顾兮辟雍。京畿郁兮千里，五云近兮九重。太行西来兮迤逦，居庸北拱兮巃嵷。峰峦远近共环峙，削出朵朵金芙蓉。是中奇胜甲天下，何况此地名儒宗。图书浩瀚纷莫数，文光夜吐犹晴虹。汉家天禄不可以复见，幸喜斯阁之高崇。值校文之多暇，日徙倚而从容。爱扶舆磅礴之奇秀兮，呼吸尽使归心胸。阑乾笑拍飞鸟上，豪气不减陈元龙。俯视十二衢，车马尘濛濛。欲招太白老，更约东坡翁。葡萄酒倾玛瑙瓮，日醉三百玻璃钟。人间亦自有胜境，何必飞度扶桑东。
登崇文阁
作者：陈琏
朝代：明

飞甍百尺近苍穹，万里乾坤在眼中。海子桥横金螮蝀，居庸山簇翠芙蓉。云栖画栋晨光淡，雨过湘帘爽气通。几度凭阑凝望处，皇都佳气郁葱葱。
登旷怡楼偶成奉柬清乐公
作者：陈琏
朝代：明

神仙洞府白云中，石径逶迤自可通。翠柏叶香凝瑞露，红梅花老谢春风。危楼近创规模好，华扁新题字画工。瞻望孝陵应不远，钟山佳气郁茏葱。
登梅山阁
作者：陈琏
朝代：明

岁当辛巳腊月暮，高阁淩云试一登。雪里梅花红淡淡，天边松树翠层层。关门疏凿思文献，锡杖飞来记慧能。挂角招提今在否，试将往事叩山僧。
登歌风台
作者：陈琏
朝代：明

素灵霄啼大泽前，赤精炎炎光烛天。阿房已灰四海沸，轵道羊车诚可怜。谁言汉中非土地，养民致贤真上计。三秦才定海宇清，税驾咸阳遂称帝。沛中汤沐新赐名，万乘那忘故里情。翠华东归喜临幸，父老子弟俱欢迎。威加海内何雄哉，酒酣更上高高台。大风歌来真慷慨，守国何独忘贤才。汉家规模止如此，四百光阴犹撚指。一旦炎灰不复然，空有荒台临泗水。我时乘舟台下过，逸兴自觉登临多。人间兴废等馀事，且将斗酒倾金荷。
登泰山
作者：陈琏
朝代：明

青鞋踏破翠重重，晓上天门第一峰。静听泉声鸣涧底，遥看云气出封中。崖存唐代原刊颂，山有秦时旧种松。不惜乘风登旧观，闲披瑶草觅仙踪。
登熙春岩庵
作者：陈琏
朝代：明

我爱庵居好，登临兴独长。半岩花气重，一径竹阴凉。厨剩斋僧米，垆馀供佛香。自缘来往惯，常此乐徜徉。
登王陵台望泰山
作者：陈琏
朝代：明
体裁：五言律诗

晓上台高处，遥看岱岳尊。霞光明日观，云气起天门。忆曾纵登览，胜事颇能论。
登王陵台望泰山
作者：陈琏
朝代：明

晓上台高处，遥看岱岳尊。霞光明日观，云气起天门。汉刻今何在，唐镵喜尚存。忆曾纵登览，胜事颇能论。
登苏州府学尊经阁
作者：陈琏
朝代：明

六经寓圣言，焕如日星光。人文幸斯睹，万古明纲常。虽云厄秦火，犹赖汉表章。诸儒擅颛门，训诂加审详。虽贻穿凿讥，圣道藉以彰。阅历数百年，六朝至李唐。昌黎崛然起，著述自激昂。后来五星聚，奎宿生寒芒。伟哉舂陵翁，道学起炎方。伊洛绍正传，关闽复阐扬。紫阳朱夫子，敷贲集群芳。矧今圣明世，治术轶羲黄。文风被九有，弦诵日洋洋。惟苏实名郡，昔为魏公乡。黉宫有杰阁，经籍旧所藏。牙签悬万轴，蠹鱼落芸香。予时幸观睹，如临上帝傍。尊闻行所知，黾勉思自强。圣谟信昭著，终身矢弗忘。
登逍遥楼
作者：陈琏
朝代：明

幽抱凭谁写，高楼试一登。天边双鸟白，烟外数峰青。岁月淹王粲，莼鲈动季鹰。自惭叨厚禄，无以报朝廷。
登阙里奎文阁
作者：陈琏
朝代：明

杰阁巍巍百尺高，也知兴建自金朝。牙签插架书仍在，芸草满厨香不消。圣学万年昭日月，奎光终夜烛云霄。凭阑自觉襟怀壮，邹鲁山川入望遥。
登骊山有感
作者：陈琏
朝代：明

骊山矗霄汉，缭绕白云生。露径绿苔老，秋林红叶明。凭高肆遐瞩，山水互回萦。终南亘太华，浐灞通渭泾。三川何逶迤，千里犹掌平。秦中百万家，俯视犹列星。缅维天宝中，兹山擅佳名。复道岁游幸，栖阁高峥嵘。秋风起朝元，温泉出华清。如何乐未终，胡尘集咸京。一从西幸蜀，无复来霓旌。繁华竟何在，但见山青青。宴安古所戒，后世在当惩。我来重登览，触景感废兴。临文动悲诧，不尽千古情。
登龙虎台
作者：陈琏
朝代：明

晓入居庸关，引睇龙虎台。台因山以崇，地位何雄哉。繄昔有元氏，舆地极九垓。龙朔建都城，清暑岁往回。往回此驻跸，骋望天宇开。日色耀翠华，山光落瑶杯。冠裳总来会，济济萃群才。教坊呈百戏，犀象杂龙媒。世运有隆替，遗址空崔嵬。驰道积芳草，石磴生苍苔。我从塞外归，到此独徘徊。时当六月中，赤日飞黄埃。登临协幽趣，笑挹薰风来。玉京在咫尺，云气生蓬莱。
白纻词二首
作者：陈琏
朝代：明

胭脂半湿红玉春，远山不扫娇娥颦。歌声飘飘绕梁尘，玳瑁筵前月色新，管弦相和哀思匀。子夜沉沉更漏促，绛蜡摇光照银屋，馆娃宫人听未足。舞白凫，歌白纻，纤腰皓齿东邻女。清声袅云情缕缕，郢中白雪何足数。凉风萧萧雁南翔，玉颜满堂乐未央，此舞此歌那可忘。
白纻词二首·其一
作者：陈琏
朝代：明

胭脂半湿红玉春，远山不扫娇娥颦。歌声飘飘绕梁尘，玳瑁筵前月色新，管弦相和哀思匀。子夜沉沉更漏促，绛蜡摇光照银屋，馆娃宫人听未足。
白纻词二首·其二
作者：陈琏
朝代：明

舞白凫，歌白纻，纤腰皓齿东邻女。清声袅云情缕缕，郢中白雪何足数。凉风萧萧雁南翔，玉颜满堂乐未央，此舞此歌那可忘。
百雀图为余通政可才赋
作者：陈琏
朝代：明

码碯坡前冬雪晴，琅玕竹外梅梢横。晓来群雀喜翔集，或斗或啄兼和鸣。其中一鸟与众异，洁白翎毛雪霜似。长养初蒙卵翼恩，冲飞原有云霄志。伊谁笔法妙入神，缣素写来能迫真。况兼景物更奇绝，生意满前诚可人。良工旧说黄筌辈，熟玩斯图亦云最。宝绘之堂迹已陈，对此令人增慷慨。
皆山轩为吴公太仆赋
作者：陈琏
朝代：明

淮西列郡数环滁，密迩京畿接帝都。此地千年留胜槩，好山四面自盘纡。鸾翔凤翥形偏异，扆列屏张势不孤。雨过惊看青崒嵂，云开或见翠模糊。醒心丰乐名犹在，同醉怀嵩迹已芜。空睹故基俱寂寞，不知芳草几荣枯。醉翁去后谁堪继，太仆才高足并驱。近筑小轩新景界，重开胜地好规模。峰峦面面呈圭璧，云气时时作画图。幽谷辟来成别墅，酝泉引得近行厨。当窗树色团如幄，绕屋松声响似竽。碧沼养鱼俱锦鲤，平郊放马总龙驹。牙签宝轴盈髹几，翠管银筝送玉壶。花气入帘香雾重，竹光浮簟浪纹粗。烟岚满眼何曾歇，泉石清心只自娱。终日逢迎无俗侣，常时谈笑集鸿儒。好将绿野平泉比，莫作商颜谷口呼。翰苑诸公频赋咏，新诗满卷粲骊珠。
相国寺
作者：陈琏
朝代：明

相国千年地有灵，巍巍楼阁倚苍冥。空闻碧落新敲磬，谁见琅函旧赐经。华表月明留鹤语，石池水退带龙腥。惠云一去无消息，空有新刊壁上名。
瞻云为给事中罗亨信赋
作者：陈琏
朝代：明

自沐恩荣侍禁闱，忠心曾受九重知。孤云极目五千里，一日思亲十二时。陟屺徒令增浩叹，趋庭应见遂归期。嗟予久切高堂念，引领天南思欲飞。
瞿塘歌
作者：陈琏
朝代：明
体裁：古风

蜀山发岷峨，支派何其繁。白盐与赤甲，万仞明朝暾。长江贯其中，水出非一源。其南通越巂，其西来吐蕃。浩浩纳众流，浊浪声豗喧。势挟天地转，怒作雷霆奔。天教滟滪遏不住，雪花飞舞洪涛翻。黑石与黄户，险恶难具论。舟人鱼贯牵百丈，观者胆掉惊神魂。忆昔神禹疏导初，石壁犹存旧凿痕。长江东流不少住，形胜独数瞿塘尊。蚕丛凫翳旧开国，据有蜀土称雄藩。粤从炎精丧，僭窃闻公孙。至今白帝城，相望馀颓垣。后来刘豫州，建国图中原。三顾起卧龙，复此驻军屯。自后僭伪者，琐琐奚足云。元季夏明氏，恃险负皇恩。王师乘胜克西蜀，铁锁已断来降幡。皇风远畅清妖氛，雪山冰谷回春温。信知在德不在险，诚如古人之所言。群雄割据竟何在，依旧老树啼寒猿。
瞿塘歌
作者：陈琏
朝代：明

蜀山发岷峨，支派何其繁。连峰沓嶂到夔峡，两峰对立高为门。白盐与赤甲，万仞明朝暾。长江贯其中，水出非一源。其南通越巂，其西来吐蕃。浩浩纳众流，浊浪声豗喧。势挟天地转，怒作雷霆奔。天教滟滪遏不住，雪花飞舞洪涛翻。黑石与黄户，险恶难具论。舟人鱼贯牵百丈，观者胆掉惊神魂。忆昔神禹疏导初，石壁犹存旧凿痕。长江东流不少住，形胜独数瞿塘尊。蚕丛凫翳旧开国，据有蜀土称雄藩。粤从炎精丧，僭窃闻公孙。至今白帝城，相望馀颓垣。后来刘豫州，建国图中原。三顾起卧龙，复此驻军屯。至今八阵图，历历迹犹存。自后僭伪者，琐琐奚足云。元季夏明氏，恃险负皇恩。天威赫然命六军，六军饮马川江浑。王师乘胜克西蜀，铁锁已断来降幡。皇风远畅清妖氛，雪山冰谷回春温。信知在德不在险，诚如古人之所言。群雄割据竟何在，依旧老树啼寒猿。
石经
作者：陈琏
朝代：明

六籍自遭秦火惨，后来多用石刊经。循行难觅汗青迹，校字喜看科斗形。化去不随煨烬灭，残来犹带藓花馨。收藏原在文翁学，谁见当年旧制铭。
石首县
作者：陈琏
朝代：明

廛市临江澨，涛声白昼寒。丹青卫公庙，紫翠锦林山。芹泮儒风盛，花封化日闲。偶逢陈大尹，能慰客怀宽。
石鼓
作者：陈琏
朝代：明

异事相传竟莫徵，石鱼曾说见临平。大明一出群阴伏，此鼓从今不复鸣。
碧梧轩为严公子赋
作者：陈琏
朝代：明

君家奕叶居茹溪，骥林高与青云齐。当轩尽是碧梧树，秀色在目恒萋萋。萋萋菶菶真堪爱，静坐钩帘喜相对。日转清阴生嫩凉，露晞密叶明新翠。不用栽依金井阑，轩前地位尽宽闲。莺声出林春昼永，鹤迹满径苔花斑。国朝名卿称乃祖，赫赫勋华耀寰宇。乔木千章拥故居，至今人说尚书府。君家世德不可当，况逢四海歌时康。梧兮梧兮善培植，拟见乔枝栖凤凰。
碧霞丹房为道士王立中赋
作者：陈琏
朝代：明

有美学仙侣，癯然辟谷颜。身披鹤氅衣，头戴芙蓉冠。寻真得秘诀，归住碧霞间。玄馆既深邃，洞门亦萧闲。安垆识火候，终日炼还丹。朱砂杂铅汞，宝鼎龙虎蟠。九转丹若成，金箓名不刊。群真拟相候，同访三神山。
祝太仆邀赏蔷薇分韵得花字
作者：陈琏
朝代：明

共宴文章太仆家，尊前风致足堪誇。时当熙皞人偏乐，节遇清明景更嘉。杨柳翠分窗外叶，蔷薇红绽架中花。相逢痛饮情如海，乘醉归来放晚衙。
神乐观斋宿陪祀
作者：陈琏
朝代：明

南郊大祀当今夕，上幸斋宫喜穆清。卫士列营严武备，祠官供祀竭精诚。银河斗转夜方永，辇道雪消天已晴。行造班行尤恐后，焚香不寐候钟鸣。
秋斋
作者：陈琏
朝代：明

日色临前除，秋声起修竹。高人夜不眠，西窗剪银烛。
种善堂为仁和王惟善赋
作者：陈琏
朝代：明

武林有佳士，医术能专攻。一从来京师，市隐阛阓中。济人居善药，卓有宋清风。所居矧幽寂，梧竹纷成丛。橘井湛秋绿，杏花媚春红。孜孜务种善，阴德日已崇。愿言慎终始，无亏平昔功。它年方伎传，令誉垂无穷。
端午遇雨分得潇字
作者：陈琏
朝代：明

喜逢端午节，旅邸景偏饶。晓露滋蒲叶，薰风拂柳条。汩罗空有恨，楚些竟难招。忆昔乘波浪，亲曾夺锦幖。欢声喧老稚，喜气动宾僚。古庙喧鼍鼓，清歌协凤箫。酒倾金错落，舞羡董娇娆。汗渍香罗细，风来白纻飘。狂心空自激，狭气未全消。一别关山远，频惊岁月遥。自怜身是客，史遇雨崇朝。游子闲歌扇，佳人湿翠翘。暝烟犹漠漠，凉气自潇潇。赖有金兰友，题诗慰寂寥。
竹泉为朱善庆赋
作者：陈琏
朝代：明

端居林下息尘机，种竹疏泉也自奇。绿叶迎风翻翠羽，清泠落涧作文漪。濯缨好继沧浪咏，直学宜来卫武诗。闻道能持贞洁操，声华赫赫著明时。
笔花轩为王伦赋
作者：陈琏
朝代：明

铦利休誇砥削方，蒙恬去后代称良。拔毫载颖真无匹，入梦生花自有香。李白因之工赋咏，江淹得此擅文章。王家妙制今为最，时献蓬莱沐宠光。
筠窗为修仁邹典史赋
作者：陈琏
朝代：明

碧筱娟娟净，虚棂面面通。露华寒翡翠，月影舞虬龙。酒熟开新瓮，香清试古铜。幽居何限乐，喜有晋人风。
筠雪轩为姑苏吴廷瑞赋
作者：陈琏
朝代：明

修筠近前楹，劲节恒在目。朝来积雪多，风落声簌簌。寒侵白鸾尾，冻折琅玕玉。新音静宜听，清气端可掬。闲歌淇澳诗，缅想筼筜谷。何以慰雅怀，陶然醉醽醁。
简县道中
作者：陈琏
朝代：明

简县行将近，遥看候吏迎。夕阳山外影，流水石边声。盐井勤收卤，农田不废耕。喜闻父老说，处处庆秋成。
箕山二首
作者：陈琏
朝代：明

停骖望箕山，山色翠欲滴。美人招不来，清风满泉石。初喜见箕山，复欣饮颍水。弃瓢更何人，忽忆隐君子。
箕山二首·其一
作者：陈琏
朝代：明

停骖望箕山，山色翠欲滴。美人招不来，清风满泉石。
箕山二首·其二
作者：陈琏
朝代：明

初喜见箕山，复欣饮颍水。弃瓢更何人，忽忆隐君子。
米元晖画为郑太常赋
作者：陈琏
朝代：明

图中风景浩无边，眼底云烟断复连。十里芳村开野店，半篙新水放渔船。山深恍惚如盘谷，地胜依稀似辋川。小米当年擅清誉，信知此画得家传。
精卫辞哀陈烈妇
作者：陈琏
朝代：明

东海有精卫，衔石填海死。海枯石复烂，此恨何时已。天目山崩王气消，北风夜退钱塘潮。崖山新称行在所，万里兵尘涨九霄。南海有烈妇，能守陵母节。泪血满衣裾，泣与儿决别。万古纲常日月明，尔当尽忠吾尽节。黄木湾头风雨来，扶胥海口浪如雷。此时孤愤同精卫，一堕沧溟竟不回。沧溟之深有时竭，烈妇之名应不灭。
素岩为陈炼师赋
作者：陈琏
朝代：明

炼师媚仙者，高蹈息尘机。冥栖华岳中，白石敞岩扉。猿鹤喜为侣，云烟足自怡。朝饮涧下水，暮采岩前芝。守道契玄妙，冲襟慕希夷。玄风日以畅，松乔或可期。我本烟霞侣，素心澹无为。自婴符竹封，夙志今已违。因为素岩咏，眷眷重遐思。
紫极宫
作者：陈琏
朝代：明

琳宇栖真地，喧嚣寂不闻。鹿眠沾草露，鹤下破松云。门揭黄金榜，经镌白玉文。曾言修炼士，来此息尘氛。
紫霞泉
作者：陈琏
朝代：明

一派寒泉，出于山址。终日清泠，不污泥滓。伊谁所发，上清仙子。
纳凉逍遥楼
作者：陈琏
朝代：明

书舍大如斗，烦暑苦郁蒸。危阑俯长江，晚来试一凭。披襟待明月，坐爱风泠泠。逍遥遗俗虑，物我两忘形。只此足清赏，何须踏层冰。
经李陵台有怀苏武
作者：陈琏
朝代：明
体裁：七言律诗

自徙居延大泽中，上林忽报雁书通。长安京国归心切，落日河梁别意浓。偷生陵律何须数，遗臭流芳迥不同。
经李陵台有怀苏武
作者：陈琏
朝代：明

自徙居延大泽中，上林忽报雁书通。长安京国归心切，落日河梁别意浓。扶地住多惊皓首，节旄落尽见丹衷。偷生陵律何须数，遗臭流芳迥不同。
经浮滩观瀑布
作者：陈琏
朝代：明

山中夜来风雨恶，晓见奔流出岩壑。千尺浑如组练飞，满空又似珠玑落。舟行渐近声转雄，听来恰与春雷同。扁舟蹩然江上去，回望云边垂白虹。
罗稚川山水为桂林郡守孙伯贞赋
作者：陈琏
朝代：明

郭熙之后有稚川，妙画往往人争传。醉来乘兴扫轻素，笔下萧飒生云烟。天台雁荡宛相似，仙楼佛阁纷满前。春风瑶草发幽涧，暮雨藤萝垂古阡。危桥半空度羸马，断崖千尺飞寒泉。扁舟一叶欲何往，人家多住沙岸边。牛羊鸡犬自成趣，武陵何必求神仙。我亦平生好清致，出山自笑归无缘。还君此画三叹息，罗浮东望心悠然。
美邹烈妇
作者：陈琏
朝代：明

史妇邹氏女，红颜盛芳年。良人隶戎籍，荷戈去防边。兵尘方澒洞，杀气亘中天。仓皇失所依，已不望生全。一朝竟遭掠，剑戟罗满前。宁死不受污，遇害归黄泉。白璧虽无瑕，鸾镜岂复圆。至今坟上木，清风犹凛然。我为纪贞烈，留待太史编。
羑里城
作者：陈琏
朝代：明

荒凉羑里城，人犹忆西伯。若非三年淹，何由见周易。
翠云轩为吴谦赋
作者：陈琏
朝代：明

潇洒轩居昼不扃，森森碧筱近疏棂。秋风响戛琅玕玉，朝雨寒生翡翠屏。好客每容人径造，弹琴只许鸐同听。真檀一炷清如许，闲诵黄庭养性灵。
翠柳黄鹂
作者：陈琏
朝代：明

间关黄鸟缕金衣，无限春愁祇自知。几度东风吹不起，绿杨枝上立多时。
老子出关图为松江陈宗仁赋
作者：陈琏
朝代：明

道德经文祇五千，当时尹喜得亲传。出关又跨青牛去，万里流沙几日旋。
考试毕同萧修撰时中陈编修仝宋检校宗杨教谕寿夫诸公登崇文阁
作者：陈琏
朝代：明

杰阁淩霄汉，登临兴独长。楼台开罨画，形胜固金汤。水远通沧海，山高接太行。卿云浮凤阙，五色焕天章。
聚星堂
作者：陈琏
朝代：明

句曲之墟有陈氏，诗礼相承敦孝义。高堂华扁名聚星，先世相传太丘裔。忆昔荀氏称八龙，元方兄弟能与同。二家子弟总英特，致令列宿昭苍穹。盛事流传千百载，此堂之名恒不改。西掖文光贯斗牛，德星午夜联辉采。
至凤阳
作者：陈琏
朝代：明

太祖龙飞当此地，中都形胜四方闻。长淮水净明如练，万岁山高半是云。天下车书归大统，城中甲第总元勋。皇陵咫尺频瞻仰，王气时为五色纹。
至凤阳郡庠与徐教授王司训夜坐偶赋以下西游稿
作者：陈琏
朝代：明

凤阳国中都，黉宇敞弘规。济济集群彦，文采光陆离。适兹新雨霁，皓月烛前墀。书帷罢弦诵，夜漏滴多时。梧叶坠繁露，柏树起凉飔。胜集谐夙愿，清谈转忘疲。会晤方恨晚，暌违复在兹。明发度淮去，烟树渺遐思。
至北京
作者：陈琏
朝代：明

闻说北京形势地，此来自觉壮怀开。九逵车马云屯盛，万国诸侯辐辏来。题柱相如应有赋，上书贾谊更多才。圣朝频下兴贤诏，不数黄金漫筑台。
至成都
作者：陈琏
朝代：明

自入成都万里馀，锦城风致胜如初。西川人物逢熙运，阖郡官僚迓使车。灌口尚存秦守庙，石经犹是汉时书。观风问俗真吾事，不学杨雄赋子虚。
至灌口过索桥入新都县
作者：陈琏
朝代：明

因寻灌县都江堰，出郭西行百里遥。舂米闲观水作碓，渡溪惊见索为桥。茶芽雨后家家有，竹笋春来处处饶。试上鸡鸣台上望，青城山色翠岧峣。
至鲁桥留别□□将三首
作者：陈琏
朝代：明

清晓方舟送我行，知君不忘旧交情。宝安此去五千里，两地相思共月明。几株杨柳近河桥，叶叶偏承雨露饶。此际逢君应忍别，临流不用折柔条。黄帽船头发棹歌，临流握手奈情何。人生离合虽常事，争似今时别意多。
至鲁桥留别□□将三首·其一
作者：陈琏
朝代：明

清晓方舟送我行，知君不忘旧交情。宝安此去五千里，两地相思共月明。
至鲁桥留别□□将三首·其三
作者：陈琏
朝代：明

黄帽船头发棹歌，临流握手奈情何。人生离合虽常事，争似今时别意多。
至鲁桥留别□□将三首·其二
作者：陈琏
朝代：明

几株杨柳近河桥，叶叶偏承雨露饶。此际逢君应忍别，临流不用折柔条。
致仕工部尚书严公震直哀挽
作者：陈琏
朝代：明

盛年际遇荷恩荣，一旦登庸列上卿。风裁棱棱高百辟，忠诚耿耿著明廷。名垂竹帛应难泯，神寄丹青宛若生。愧我年来感知己，临风些罢不胜情。
舟中偶书
作者：陈琏
朝代：明

昨经铁蛇觜，今过青崖子。咫尺是渝州，舟人不胜喜。
艾如张
作者：陈琏
朝代：明

维时讲春蒐，徒旅集崇阿。有鸟萃方丛，榛楛一何多。芜秽既剪伐，张机设虞罗。群鸟忽高举，罗兮奈尔何。
花园二首
作者：陈琏
朝代：明

沿堤柳色绿毵毵，春水溶溶碧似蓝。几树杏花烟雨里，风光恍惚似江南。三月春深杏正开，寻芳能见几人来。昨宵风雨花狼藉，无数残红点绿苔。
花园二首·其一
作者：陈琏
朝代：明

沿堤柳色绿毵毵，春水溶溶碧似蓝。几树杏花烟雨里，风光恍惚似江南。
花园二首·其二
作者：陈琏
朝代：明

三月春深杏正开，寻芳能见几人来。昨宵风雨花狼藉，无数残红点绿苔。
芳树篇
作者：陈琏
朝代：明

中庭蔼嘉树，清影荫兰池。密叶惠风拂，灵根华泉滋。奇葩纷旖旎，艳质复葳蕤。佳人间幽室，对此惜容辉。含情理哀弦，弹作阳春辞。清音自激越，此意谁能知。恒恐秋节至，严霜悴芳枝。流光驹过隙，欢乐当及时。
苏小小墓
作者：陈琏
朝代：明

苏姬家钱塘，槜李有遗墓。芳姿竟何在，碑石宛如故。光阴百岁过，声色几人悟。可怜墓前花，娟娟泣秋露。
苏村
作者：陈琏
朝代：明

旌幢戈戟满郊原，饮马长河水欲浑。风飏酒帘杨柳外，行人遥指是苏村。
苏武牧羝图
作者：陈琏
朝代：明

子卿远使单于国，一牧羝羊十九秋。塞上草生春屡过，泽中冰泮水交流。龙沙别去劳清梦，汉节持归已白头。太史论功真不愧，当时何必计封侯。
范增冢
作者：陈琏
朝代：明

鸿门宴方酣，貔虎眼中睡。沛公脱身遁，楚计已先懈。徒然咍竖子，玉斗风前碎。曲逆六出奇，喜已中机会。乞身遽先归，疾势日危殆。自恨失沛公，纵死恨犹在。古冢彭城南，阅历经几代。宝剑閟泉扃，夜夜发光怪。妖胡来睥睨，盗取恣一快。厚葬古所讥，斯足为鉴戒。峨峨戏马台，适与兹冢对。我来闲登临，怀古增慷慨。英魂不可招，又乏椒浆酹。长歌下山去，悲风起松桧。
范文正公祠堂
作者：陈琏
朝代：明

范公本人杰，百代有遗祠。科第成初志，功名际盛时。孤忠太史笔，纯孝义田碑。喜有诸孙在，春秋肃祭仪。
草庭为蹇公子赋
作者：陈琏
朝代：明

美人嗜贞素，居地喜幽僻。春融土脉动，庭草纷如织。茸茸媚烟姿，袅袅交翠色。光风自无边，生意恒不息。开窗纵清玩，万虑若冰释。缅怀濂溪翁，终日观太极。
草虫图
作者：陈琏
朝代：明

花卉两三丛，蜂蝶共游戏。仰观造化心，无限惜春意。
莲社图
作者：陈琏
朝代：明

义熙人物总英贤，道契机缘岂偶然。五老峰前同结社，三生石上共谈禅。雨馀瀑布飞晴雪，日出香炉生紫烟。千载高风无觅处，空将仪像画图传。
菱溪夜雨
作者：陈琏
朝代：明
体裁：古风

菱溪浩弥漫，万顷同一色。新涨涵绿莎，寒光浸苔石。浮云结瞑阴，倏觉溪水黑。入夜风雨来，萧骚声转急。菱歌凄以断，渔唱坐来寂。刘金宅久荒，空滋土花碧。
萧然室
作者：陈琏
朝代：明

松筠最深处，一室喜萧然。宝剑闲藏匣，瑶琴惯上弦。鹿惊烧汞火，鹤避煮茶烟。盛有山林趣，宁知处市廛。
葛岭行
作者：陈琏
朝代：明

湖阴葛岭称佳丽，山色波光总来会。咸淳师相当国年，择胜因来开甲第。石础团团列绣楹，绮窗雕户光晶荧。香厨驼峰出翠釜，美人银甲弹瑶筝。半闲堂中清昼永，日照珊瑚瓶水冷。槐影横窗午簟凉，荷香满院风帘静。五日轮舟一入朝，湖山佳处乐逍遥。边情庶政无心理，乐听谀言志愈骄。自矜勋德无能过，岂料欢娱变奇祸。木棉庵下风声哀，黯淡滩头月光堕。葛岭繁华一旦空，遗基废址长蒿蓬。湖山此日依然好，多少游人感慨中。
董原春江游览图为主事顾谦作
作者：陈琏
朝代：明

北苑笔意妙入神，写出一段江南春。山如螺黛青隐隐，水似鸭绿光粼粼。中流泛舟者何人，綵旗皂盖来缤纷。林边游骑复杂沓，小桥曲涧通江津。东风淡荡吹芳尘，荷亭草阁明朝暾。柳垂青琐散金缕，花落苍苔成锦裀。人生行乐须及辰，况值二月韶华新。主宾相忘意欢洽，祇恐江头天色昏。亦有农家住山麓，夫妇日夕勤耕耘。豳风之诗久不作，孰识当年民俗淳。
藏春楼
作者：陈琏
朝代：明

子家近太湖，书楼喜弘丽。水木自清华，云山见迢递。维时春载阳，淑景政明媚。林花绽嫣红，堤柳袅新翠。春光虽无涯，藏之有馀地。埙篪协淳音，沉檀蔼芳气。潜心在典坟，亹亹穷道义。蠹鱼落芸香，科斗寻古字。齐云与落星，徒尔贮歌妓。何如藏春好，生意永无替。
藏杏为医者赋
作者：陈琏
朝代：明

一坞千株杏，春来喜著花。托根真得所，生意自无涯。鸐背沾红雨，莺声隔綵霞。几时林下去，相对饭胡麻。
虎图为礼部张尚书赋
作者：陈琏
朝代：明

壮哉于菟山之陲，踞视二子心若怡。金晴夹镜玉爪利，斑斓文采生光辉。有时一吼山石裂，腥风怒捲红叶飞。行人辟易百兽遁，自信不敢当雄威。伊谁妙笔能绘之，生狞猛烈看愈奇。今时希睹包家画，后世犹传荆国诗。
行营偶成
作者：陈琏
朝代：明

大驾亲征出玉京，前军已喜近开平。三千法从朝毡殿，百万貔貅拥御营。胜气亘天成王气，雄声动地杂边声。平胡早晚颁丹诏，拟撰河清颂圣明。
行营即事四首
作者：陈琏
朝代：明

忽传边燧举，复见羽书驰。万乘亲征日，群臣扈从时。将军威胜虎，士卒力如貔。不日平胡虏，欢声洽四夷。旭日辉黄钺，清风肃白旄。熊罴方奋跃，犬豕竟何逃。天净旄头落，宵寒太白高。小臣叨扈从，独念圣躬劳。令出军威肃，恩敷圣泽饶。六龙扶日驭，千里击天骄。拟见胡尘净，终期祲气消。颁师行有诏，道路蔼歌谣。师行已逾月，何处是开平。天暝雕声惨，沙乾马足轻。辕门瞻左钺，驰道望前旌。共睹军容盛，行看朔漠清。
行营即事四首·其一
作者：陈琏
朝代：明

忽传边燧举，复见羽书驰。万乘亲征日，群臣扈从时。将军威胜虎，士卒力如貔。不日平胡虏，欢声洽四夷。
行营即事四首·其三
作者：陈琏
朝代：明

令出军威肃，恩敷圣泽饶。六龙扶日驭，千里击天骄。拟见胡尘净，终期祲气消。颁师行有诏，道路蔼歌谣。
行营即事四首·其二
作者：陈琏
朝代：明

旭日辉黄钺，清风肃白旄。熊罴方奋跃，犬豕竟何逃。天净旄头落，宵寒太白高。小臣叨扈从，独念圣躬劳。
行营即事四首·其四
作者：陈琏
朝代：明

师行已逾月，何处是开平。天暝雕声惨，沙乾马足轻。辕门瞻左钺，驰道望前旌。共睹军容盛，行看朔漠清。
衍圣公留饮燕申堂
作者：陈琏
朝代：明

高堂极弘敞，满地绿阴繁。爰集文翰俦，礼恭貌逾温。堆盐罗异味，设醴出芳尊。主宾各真率，幸有古意存。既醉复饱德，此乐矢弗谖。
袁氏存仁堂
作者：陈琏
朝代：明

攻医能愈疾，克己在存仁。一念无非善，满腔都是春。杏林长茂硕，橘井自奫沦。庆泽来应远，馀波及后人。
襄城伯李公桃花马歌
作者：陈琏
朝代：明

四平诸孙今总戎，爱马喜得桃花骢。首如渴乌竖两耳，目犹夹镜明双瞳。肉騣碨礧汗流赭，满月点作胭脂红。饱食常怀玉山下，顾影尚忆瑶池中。有时骄嘶似矜宠，顿令庭院皆春风。紫燕赤骠乃其亚，一出能令冀北空。总戎报国存精忠，况有神骏来遭逢。云台勋业立可致，不让当年卫霍功。
襄城伯李公邀赏元宵和侍郎周公恂如韵二首
作者：陈琏
朝代：明

侯门人物总熙熙，况遇太平全盛时。午夜笙歌喧绮席，瑶天星月炫旌麾。喜逢佳节传柑处，忽忆当年侍宴时。照眼花灯看未了，醉归犹听漏声迟。华堂开宴列牙旗，璧月流辉玉露垂。宝篆香添知夜永，金莲燄冷觉春迟。挥毫觅句诗初就，击鼓传觞令四驰。不独诚心能爱客，匡君勋业重明时。
襄城伯李公邀赏元宵和侍郎周公恂如韵二首·其一
作者：陈琏
朝代：明

侯门人物总熙熙，况遇太平全盛时。午夜笙歌喧绮席，瑶天星月炫旌麾。喜逢佳节传柑处，忽忆当年侍宴时。照眼花灯看未了，醉归犹听漏声迟。
襄城伯李公邀赏元宵和侍郎周公恂如韵二首·其二
作者：陈琏
朝代：明

华堂开宴列牙旗，璧月流辉玉露垂。宝篆香添知夜永，金莲燄冷觉春迟。挥毫觅句诗初就，击鼓传觞令四驰。不独诚心能爱客，匡君勋业重明时。
西宁驿留别袁指挥二首
作者：陈琏
朝代：明

西宁驿外暂停骖，君向开平我向南。朔雪炎风天万里，相思何处觅云缄。每忆暌违滁水上，相将又是十年来。今朝客路分南北，尘世相逢有几回。
西宁驿留别袁指挥二首·其一
作者：陈琏
朝代：明

西宁驿外暂停骖，君向开平我向南。朔雪炎风天万里，相思何处觅云缄。
西宁驿留别袁指挥二首·其二
作者：陈琏
朝代：明

每忆暌违滁水上，相将又是十年来。今朝客路分南北，尘世相逢有几回。
西岳庙二首
作者：陈琏
朝代：明

大舜西巡后，兹山天下闻。门高森画戟，碑古失遗文。松桂垂青雨，峰峦隐白云。春秋严祀典，应荷圣明君。閒游西岳庙，太华入遐观。石印仙人掌，峰如司寇冠。松风侵座响，桂雨到窗寒。瞻望情无极，何时再倚阑。
西岳庙二首·其一
作者：陈琏
朝代：明

大舜西巡后，兹山天下闻。门高森画戟，碑古失遗文。松桂垂青雨，峰峦隐白云。春秋严祀典，应荷圣明君。
西岳庙二首·其二
作者：陈琏
朝代：明

閒游西岳庙，太华入遐观。石印仙人掌，峰如司寇冠。松风侵座响，桂雨到窗寒。瞻望情无极，何时再倚阑。
西川驿五日
作者：陈琏
朝代：明

云川逢五日，旅况觉无聊。日午忘挥扇，风寒便拥貂。綵丝谁系臂，白羽自随腰。马奶浑如酒，倾来慰寂寥。
西湖即事
作者：陈琏
朝代：明

灵雨浥流尘，旭旦明芳甸。乘兴出闉阇，行行恣游衍。沿堤访古迹，临水列华宴。蕙风泛羽觞，花露湿文砚。景物岂予顾，所乐在群彦。
见东平城外墓林偶成
作者：陈琏
朝代：明

东平城外半松楸，古冢累累迹尚留。翁仲凄凉空在目，石麟埋没几经秋。金丹难驻容千载，贵贱同归土一丘。欲觅断碑稽往事，白杨风起使人愁。
观华严寺塔灯
作者：陈琏
朝代：明

浮屠高突兀，阑槛倚云中。风铎几声响，花灯万点红。焰腾晴汉上，影落太湖中。入夜祥光动，犹疑降火龙。
观岳鄂王像
作者：陈琏
朝代：明

虎头将军面如玉，手执麟经衣戎服。生绡一幅几百年，神采光荧射人目。忆昔南渡谁谋臣，中兴之将推何人。将军奉诏总戎律，壮志誓拟清中原。义旗所经民安堵，丈八蛇矛马如虎。钢刀斫胫拐子空，千里惊奔逐狂虏。偃城城边飞战尘，三军胜气腾如云。朱仙镇上势方锐，指日可平戎虏群。捷书才奏遭谗口，赐环竟殒奸人手。五国城头日色昏，金人相酌平安酒。百战经营一旦空，惟馀史册表孤忠。焚香再拜睹遗像，古庙飒飒生悲风。
观演武
作者：陈琏
朝代：明

白面羽林郎，陈兵出教场。阵分鱼丽市，旗列火云张。岂独军容盛，咸誇武伎良。射雕多中镝，走马不持缰。剑买千金值，弓弯一石强。矢心探虎穴，受命属龙骧。仁贵功期并，云长勇可方。此行听奏捷，竹帛永流芳。
訾家洲宴集偶成柬董伯琪诸先生
作者：陈琏
朝代：明

訾洲名胜地，雅集萃群英。绮席临花径，香醪泻玉罂。菰蒲池上鹭，杨柳水边莺。何限沧浪兴，临流更濯缨。
訾家洲怀古
作者：陈琏
朝代：明

泉石涓涓树色苍，应如杜甫浣花庄。裴公遗址荒秋草，柳子残碑卧夕阳。咫尺郡城连雉堞，几家茅屋枕鱼梁。我来怀古空惆怅，独立西风野水傍。
访李秋谷祠堂遗址
作者：陈琏
朝代：明

前代有名臣，晚节号秋谷。声名隘寰宇，勋业重钧轴。初年居许昌，别墅依水曲。光风泛崇兰，苍雪洒修竹。当时择名胜，此地擅幽独。俯仰成百年，乐事随转烛。故基长蒿莱，终日来樵牧。我今重经过，恻怆访遗躅。清风已寥寥，芳草几回绿。
访林逋遗址
作者：陈琏
朝代：明

闻昔西湖处士家，春风绕屋种梅花。孤山依旧人何在，古木斜阳有暮鸦。
试罢游云居庵奉和户部尚书夏公韵三首
作者：陈琏
朝代：明

闲访招提境，满山都是云。泉声清可听，树色近难分。客至贪看竹，樵来或采薪。老僧年八十，终岁此安身。一自中峰后，寥寥岁月遥。我来寻古迹，僧迓集诸僚。竹露寒苍玉，松风响翠涛。可人清净境，白日远尘嚣。闲来登宝刹，烟树望中微。岁月自今古，江山无是非。风声惊鹤梦，云气集僧衣。谁似禅栖者，安心久息机。
试罢游云居庵奉和户部尚书夏公韵三首·其一
作者：陈琏
朝代：明

闲访招提境，满山都是云。泉声清可听，树色近难分。客至贪看竹，樵来或采薪。老僧年八十，终岁此安身。
试罢游云居庵奉和户部尚书夏公韵三首·其三
作者：陈琏
朝代：明

闲来登宝刹，烟树望中微。岁月自今古，江山无是非。风声惊鹤梦，云气集僧衣。谁似禅栖者，安心久息机。
试罢游云居庵奉和户部尚书夏公韵三首·其二
作者：陈琏
朝代：明

一自中峰后，寥寥岁月遥。我来寻古迹，僧迓集诸僚。竹露寒苍玉，松风响翠涛。可人清净境，白日远尘嚣。
试院夜坐偶成
作者：陈琏
朝代：明

圣代崇科目，诸儒集棘闱。更深人语静，地迥漏声稀。光照青藜杖，凉生白纻衣。文章躬检阅，辞藻烂相辉。
试院夜坐偶成柬同考诸公二首
作者：陈琏
朝代：明

较艺欣同事，诸公总老成。妍媸归藻鉴，去取在权衡。夜静风声肃，秋深露气清。程文须点检，兀坐到三更。北京开贡院，近在辟雍西。夜坐崇文阁，时分淡墨题。嫩凉生白纻，暖焰照青藜。喜遇承平世，文光映璧奎。
试院夜坐偶成柬同考诸公二首·其一
作者：陈琏
朝代：明

较艺欣同事，诸公总老成。妍媸归藻鉴，去取在权衡。夜静风声肃，秋深露气清。程文须点检，兀坐到三更。
试院夜坐偶成柬同考诸公二首·其二
作者：陈琏
朝代：明

北京开贡院，近在辟雍西。夜坐崇文阁，时分淡墨题。嫩凉生白纻，暖焰照青藜。喜遇承平世，文光映璧奎。
读史有感八首
作者：陈琏
朝代：明

周纲日陵替，七雄互并吞。嬴秦逞诈力，侧足窥中原。纷纷纵横士，矜志道逾昏。徒嗜世禄富，岂知王室尊。伟哉鲁连子，千载无间言。刘项本勍敌，龙虎自吞噬。宽仁与残暴，成败亦自异。项疑范增谏，刘悟董公说。乌江既羞渡，咸阳合称帝。遗臭与流芳，亦各垂万世。巍巍汉高皇，应运肇丕基。相承六七叶，大业忽中衰。新莽逞奸谋，暂将炎鼎移。南阳真人出，群雄翕相随。冰合滹沱河，天意已可知。况有赤伏符，暗与休运期。云台有遗烈，千载起予思。曹瞒瞰中原，孙郎奋江东。英英帝室胄，偏都巴蜀中。一心复旧物，三顾起卧龙。大业张垂成，天运忽告终。将星落前军，炎灰散寒风。三分从此始，千古恨莫穷。五马渡江左，国步日孔棘。亹亹尚清谈，于世竟奚益。新亭忧堕泪，别墅喜折屐。若能贾馀勇，中原可复得。奈何失此机，上下尚姑息。坐视犬戎争，腥膻污中域。伟哉祖与卞，义气徒感激。大厦柱难支，中流楫徒击。六朝迭更运，俛仰三百年。淳风变浇漓，中华污腥膻。文章喜骈丽，诗歌竞清妍。上下洵宴安，酒色日流连。至今后庭花，闻之尚凄然。晋阳肇唐基，君臣总英哲。学士登瀛洲，庙堂居稷契。宝历甫三传，阴祸日连结。倘非张狄公，大业在兹绝。皇风久不宣，王纲日陵替。相传仅五姓，维时称叔季。忠良尽沉郁，礼乐亦荒废。悠悠六十年，白日似昏翳。懿哉欧阳公，作史寓深意。
读史有感八首·其一
作者：陈琏
朝代：明

周纲日陵替，七雄互并吞。嬴秦逞诈力，侧足窥中原。纷纷纵横士，矜志道逾昏。徒嗜世禄富，岂知王室尊。伟哉鲁连子，千载无间言。
读史有感八首·其七
作者：陈琏
朝代：明

晋阳肇唐基，君臣总英哲。学士登瀛洲，庙堂居稷契。宝历甫三传，阴祸日连结。倘非张狄公，大业在兹绝。
读史有感八首·其三
作者：陈琏
朝代：明

巍巍汉高皇，应运肇丕基。相承六七叶，大业忽中衰。新莽逞奸谋，暂将炎鼎移。南阳真人出，群雄翕相随。冰合滹沱河，天意已可知。况有赤伏符，暗与休运期。云台有遗烈，千载起予思。
读史有感八首·其二
作者：陈琏
朝代：明

刘项本勍敌，龙虎自吞噬。宽仁与残暴，成败亦自异。项疑范增谏，刘悟董公说。乌江既羞渡，咸阳合称帝。遗臭与流芳，亦各垂万世。
读史有感八首·其五
作者：陈琏
朝代：明

五马渡江左，国步日孔棘。亹亹尚清谈，于世竟奚益。新亭忧堕泪，别墅喜折屐。若能贾馀勇，中原可复得。奈何失此机，上下尚姑息。坐视犬戎争，腥膻污中域。伟哉祖与卞，义气徒感激。大厦柱难支，中流楫徒击。
读史有感八首·其八
作者：陈琏
朝代：明

皇风久不宣，王纲日陵替。相传仅五姓，维时称叔季。忠良尽沉郁，礼乐亦荒废。悠悠六十年，白日似昏翳。懿哉欧阳公，作史寓深意。
读史有感八首·其六
作者：陈琏
朝代：明

六朝迭更运，俛仰三百年。淳风变浇漓，中华污腥膻。文章喜骈丽，诗歌竞清妍。上下洵宴安，酒色日流连。至今后庭花，闻之尚凄然。
读史有感八首·其四
作者：陈琏
朝代：明

曹瞒瞰中原，孙郎奋江东。英英帝室胄，偏都巴蜀中。一心复旧物，三顾起卧龙。大业张垂成，天运忽告终。将星落前军，炎灰散寒风。三分从此始，千古恨莫穷。
读汉武本纪
作者：陈琏
朝代：明

汉武英明主，善操威福权。思复七世雠，锐志开北边。骏马来西极，武功耀三边。中年惑方士，入海求神仙。金丹既罔效，何物堪延年。晚岁发深省，用心师圣贤。六经赖表章，道如日当天。我读轮台诏，不愧秦誓篇。
谒中岳祠
作者：陈琏
朝代：明

巍巍碧殿倚苍冥，玉节金幢拥百灵。乐石镌碑彰瑞应，斋廊画壁杂丹青。朝廷锡号恩尤重，使者函香意独精。维岳降神闻自昔，愿生申甫佐明廷。
谒孔林
作者：陈琏
朝代：明

尼父家陬乡，设教在洙泗。从游三千人，速肖七十二。夫何大圣人，有德而无位。名非著一时，道实重万世。幽幽鲁城北，高冢蟠厚地。诸徒服心丧，三载庐墓次。贤哉端木公，舍守凡六祀。鲁人往从居，厥众犹栉比。因名曰孔里，岁常供祭祀。后来诸儒宗，讲礼亦弗替。过鲁祀太牢，实始汉高帝。峨峨马鬣封，阅历几千岁。子孙来陪葬，昭穆分次第。墓碑列低昂，丛木阴蔽亏。森森尽桥梓，郁郁总松桧。奇树多如云，惟楷时所贵。乌鸟不敢栖，虎兕远潜避。荆棘不敢生，芝草挺灵异。仰惟尼父圣，德与天地配。福泽何绵绵，封爵逮华裔。昔读东游记，久矣思一至。今幸经鲁城，瞻拜增仰企。因过思堂前，感慨发长喟。
谒宣圣庙
作者：陈琏
朝代：明

成均首善地，礼殿高穹窿。金碧绚晴旭，松桧含清风。秋闱方撤棘，祇谒瞻圣容。偕行总文彦，礼度何雍雍。仰惟天子圣，道学极尊崇。教化广无外，黉宇遍寰中。矧兹首善地，四方咸来宗。英才日以盛，教化日以隆。于赫文风振，当与三代同。
谒张余二公祠
作者：陈琏
朝代：明

乾坤清气流不息，岂但岳降能生申。丹丘自昔产鸾凤，南荒未信无麒麟。曲江相业世所重，武溪文章时共珍。英风凛凛起予慕，接武前修当有人。
谒梁太师王彦章墓
作者：陈琏
朝代：明

峨峨祠宇汶城西，古冢荒凉绿树齐。为爱太师忠节重，几回下马读残碑。
谢万石对镜写真图为谢廷玉赋
作者：陈琏
朝代：明

面对菱花自写神，可人风采宛犹真。当年亦是清谈者，不染元规半点尘。
谢三氏教授文时中惠楷木杖
作者：陈琏
朝代：明

我闻楷木出孔林，不知何人手亲植。深根蟠地逾千载，翠色参天过百尺。枯梢有时落风雨，人间得之争宝惜。诚如灵寿出恩赐，不数桃榔来异域。先生何从获此杖，一旦寄来承厚德。奇纹分明若桃竹，劲节铿锵类金石。提携终日不忍舍，宝之奚啻百金值。奉寄高堂白发亲，扶老定应资尔力。
谢恩偶成
作者：陈琏
朝代：明

昨日承宣到玉京，赐金增秩荷恩荣。衣颁内藏传中使，宴赐容台近列卿。沉水香清焚宝篆，葡萄酒酽泻瑶觥。微生何幸沾休泽，愿效涓埃答圣明。
谢恩出偶成
作者：陈琏
朝代：明

随班晓入谒金鸾，面对天颜咫尺间。身披赐衣深雨露，手提教铎重丘山。王通千载称高士，杨震当年亦冷官。自愧菲才何以报，平生惟有寸心丹。
谢胡希乙先生惠菊花
作者：陈琏
朝代：明

众花不似此花清，老圃秋容别是情。一自渊明千载后，相知还喜有先生。
贡院中偶赋
作者：陈琏
朝代：明

都城二月礼闱开，海内英贤辐辏来。丹穴嗈嗈鸣凤鸟，宛河濯濯见龙媒。天朝科目超前代，午夜奎光烛上台。圣主临轩思策士，儒臣奉诏共抡才。棘闱严邃临高阁，藻鉴清明绝点埃。经术政须求贾董，词华原不重邹枚。蓝田美玉初离璞，沧海明珠已脱胎。用世真儒当辈出，校文胜会屡叨陪。红帘夜永销银烛，翠幕风寒醉玉杯。早晚尚书催放榜，承恩又喜到蓬莱。
赏菊花和祝太仆韵
作者：陈琏
朝代：明

莫道秋光不入时，寒芳满径露盈枝。平生自有中黄色，肯愧陶潜五字诗。
赠朔州千户萧世英
作者：陈琏
朝代：明

君从雁门来，鞍马光陆离。我喜觌颜色，不异璚树枝。叙意把芳札，写心命朱丝。契阔方及展，暌违复在兹。别后慎自爱，远大以为期。
赠济宁刘州判观德
作者：陈琏
朝代：明

济宁刘节判，邂逅意何多。共说乡枌话，胜如雪夜过。银丝脍锦鲤，绿酒酌红螺。别后期珍重，功名鬓未皤。
赠礼部尚书吕公挽诗
作者：陈琏
朝代：明

关中人物擅才华，五福能全众所誇。一梦黄粱成永诀，九重紫诰遽褒嘉。官膺三品尚书秩，系出前朝仆射家。欲拜新阡观墓碣，栎原松桧隔烟霞。
赤壁图
作者：陈琏
朝代：明

长江风静碧波平，一叶扁舟载月明。半夜矶头孤鹤唳，梦回犹听洞箫声。
赵仲穆拂郎马图为护卫指挥徐广渊赋
作者：陈琏
朝代：明

忆昔前元全盛时，四海人物咸熙熙。拂郎远国奉职贡，进到神马尤权奇。是何生此异毛骨，双蹄雪白身抹漆。肉騣碨礧七尺高，骏气淩风欲超忽。朝夕立仗丹墀下，白玉之鞍覆黄帕。渥水神驹何足珍，瑶池八骏真其亚。吴兴王孙艺绝伦，闲将缣素为写真。笔踪慌怫韦夫子，精妙不减曹将军。吁嗟王孙不复作，纵有骏骨谁能貌。方今天厩尽龙媒，比与斯图宛相若。
赵大年江村秋晚图为襄城伯李公赋
作者：陈琏
朝代：明

赵家王孙画最奇，缣素流传争宝之。江村秋晚图更好，树色湖光无不宜。农家渔梁路幽静，好似王维辋川景。杨柳风来晓岸凉，芙蓉露下秋波冷。芦苇萧萧烟满汀，征鸿无数上青冥。何人独得玄真趣，日向茅茨自下罾。
赵松雪兰蕙图
作者：陈琏
朝代：明

王孙绝艺世咸誇，爱写兰花与蕙花。楚畹于今谁复见，春风芳草暗天涯。
车驾谒孝陵随侍有感
作者：陈琏
朝代：明

文武衣冠肃礼仪，谒陵盛典重今时。九重久切松楸念，此际尤深霜露思。瑞霭霏微生辇道，荣光烜赫动旌旗。小臣稽首陈歌颂，不愧周人清庙诗。
边景昭四时鹌鹑为周副都御史赋四首 其一 春
作者：陈琏
朝代：明

自信生来性独灵，斑斑文采更分明。斗时胜负浑閒事，曾占梨园曲里名。
边景昭四时鹌鹑为周副都御史赋四首 其三 秋
作者：陈琏
朝代：明

粟垂金穗暮秋时，来往郊原得所依。曾记朝回花下见，一双飞上绣罗衣。
边景昭四时鹌鹑为周副都御史赋四首 其二 夏
作者：陈琏
朝代：明

草碧莎青照眼新，炎炎暑气政熏人。一双同沐清波上，偏喜毛衣不染尘。
边景昭四时鹌鹑为周副都御史赋四首 其四 冬
作者：陈琏
朝代：明

清晨六出雪花晞，枸杞子红今满枝。逐伴偶来贪看处，玉坡高处立多时。
边景昭四时鹌鹑为周副都御史赋四首·春
作者：陈琏
朝代：明

自信生来性独灵，斑斑文采更分明。斗时胜负浑閒事，曾占梨园曲里名。草碧莎青照眼新，炎炎暑气政熏人。一双同沐清波上，偏喜毛衣不染尘。粟垂金穗暮秋时，来往郊原得所依。曾记朝回花下见，一双飞上绣罗衣。清晨六出雪花晞，枸杞子红今满枝。逐伴偶来贪看处，玉坡高处立多时。
过临平偶成
作者：陈琏
朝代：明

临平山下有人家，晓日瞳瞳绚绛霞。石鼓铜鱼今在否，世人犹自说张华。
过临清闻教谕徐孟恕已故诗以悼之
作者：陈琏
朝代：明

有美西江彦，科名早出群。礼闱同校艺，芹泮共论文。死去嗟何及，讣来应忍闻。临清施教地，人独比河汾。
过五云驿
作者：陈琏
朝代：明

倚篷镇日看云山，回首俄经过万安。草色绿迷春雨细，花枝红怯晚风寒。乡关迢递三千里，客棹夷犹十八滩。遥念倚庐亲望切，此身无计托飞翰。
过友人故居
作者：陈琏
朝代：明

故人何处去，柴门掩绿苔。多情双燕子，春社复飞来。
过大鎗岭
作者：陈琏
朝代：明

残夏暑方炽，趋程日未曛。龙分隔山雨，风送过溪云。鹿迹寻常见，蝉声续断闻。池河行在望，烟树绿纷纷。
过庾岭遇雨
作者：陈琏
朝代：明

儿时闻说大庾岭，今日驱车带雨过。白石政如鲇背滑，青山又似犬牙多。崎岖难着寻梅屐，断续唯闻伐木歌。张相祠前闲小憩，一声猿啸出烟萝。
过扬州留别何运使诸公
作者：陈琏
朝代：明

几度相逢惜袂分，竹西歌吹忆曾闻。棠阴驻马暑方炽，花下衔杯日未曛。通政自惭无异绩，司醝君喜有殊勋。南归又觉秋将半，明发江东隔树云。
过枫子岭
作者：陈琏
朝代：明

晓登枫子岭，日色正曈昽。路近将临巩，山高远接嵩。鸟飞青嶂外，人语白云中。回首蓬莱近，丹心恋九重。
过桓州望开平
作者：陈琏
朝代：明

塞草青青露已晞，开平山色望中微。龙冈岁远无人猎，滦水秋深有雁飞。圣世封疆今已广，前朝景致已全非。如今留得孤城在，老树荒凉带夕晖。
过梅关有怀张丞相九龄
作者：陈琏
朝代：明

大庾峨峨何壮哉，羊肠石磴荒苍苔。天教此岭限南北，公凿一关通往来。听猿林下风日好，驻马林边云雾开。怀人不尽千古意，丹心飞绕黄金台。
过洞庭
作者：陈琏
朝代：明

江豚出没湖水腥，寒泽嗈嗈凫雁鸣。舟人候风五两正，蛋子捕鱼舴艋轻。衡湘南去几千里，吴楚东来多少程。欲向君山吹铁笛，只愁□□□□惊。
过济宁逢蒋太守资
作者：陈琏
朝代：明

我近官西蜀，君犹守济宁。重逢头总白，相见眼终青。政美非求异，心清爱独醒。明朝又分袂，离思满旗亭。
过浯溪读磨崖碑
作者：陈琏
朝代：明

禄儿搆难陷两京，乘舆西幸九庙惊。河东二十四列郡，曾无一人如杲卿。汾阳淮南信英杰，义旗指挥僭伪平。东宫即位在灵武，乾坤再造海宇清。二圣重欢意方洽，两宫流言吁忍听。元子文章严且简，太师笔势纵复横。我时泊舟断崖下，寻读石刻半灭明。摩挲不尽千古意，东风吹雨天冥冥。
过良乡
作者：陈琏
朝代：明

昨日辞天阙，归途春又深。君亲俱在念，节序最关心。荒草青将遍，垂杨绿渐阴。西山犹在目，载酒忆登临。
过良乡望房山
作者：陈琏
朝代：明

咫尺房山县，峰峦千万重。鸟飞青嶂外，人住白云中。俗美因时泰，秋登喜岁丰。金家陵尚在，烟树翠濛濛。
过赤壁
作者：陈琏
朝代：明

炎祚将移苦战争，周瑜曾此破曹兵。江流不尽英雄恨，山色犹存今古情。孤鹤声寒秋万顷，东坡梦断夜三更。神游故国知何处，半壁清风吹月明。
过轘辕关
作者：陈琏
朝代：明

峨峨轘辕关，关门据层巘。若非鬼斧凿，安得此奇险。淩晨喜经过，百折路回转。身居万仞高，目极千里远。缑山与嵩岳，秀色互葱茜。登临俯仰间，怀古兴不浅。欲招浮丘公，来此共游衍。
过高邮柬董编修
作者：陈琏
朝代：明

天上归来乐事多，慈闱纳庆鬓双皤。綵衣喜制锦绣段，春酒香浮金叵罗。光见珠湖曾应识，名题虎榜旧登科。相逢政好论衷曲，奈此匆匆别意何。
迎翠楼
作者：陈琏
朝代：明

危栏百尺轶飞埃，乘暇登临望眼开。远轴送青当槛转，平林分绿过窗来。松风冷逼湘筠簟，花露香浮药王杯。一自华胥春梦觉，百年遗址委苍苔。
追和亢宗陈主事见寄韵
作者：陈琏
朝代：明
体裁：七言律诗

载酒同游忆去年，荷花荡里醉乘船。香分榄子焚金篆，茶拣春芽煮玉泉。灵岩石上题诗遍，昭代才名岂浪传。
追和亢宗陈主事见寄韵
作者：陈琏
朝代：明

载酒同游忆去年，荷花荡里醉乘船。香分榄子焚金篆，茶拣春芽煮玉泉。绕廓好山多似画，到村荒径直如弦。灵岩石上题诗遍，昭代才名岂浪传。
追挽处士张仲琛
作者：陈琏
朝代：明

曲江文献裔，东邑种庵孙。芳誉今犹昔，佳城俨独存。白杨沾雨露，宿草自朝昏。太史书潜德，雄词贲墓门。
送丁太仆维南
作者：陈琏
朝代：明

国朝崇马政，考牧得才良。群厩龙媒盛，郊原苜蓿香。房星常炳焕，天驷自煇煌。太史书成绩，千年著耿光。
送丁秉章
作者：陈琏
朝代：明

羡子丰城彦，相逢喜不胜。词华丹穴凤，襟度玉壶冰。家世人争重，才名众所称。此行宜自奋，莫待鹤书徵。
送严廷圭廷筠兄弟归吴兴
作者：陈琏
朝代：明

二难初自吴兴至，文采应如瑞凤毛。乃祖勋名当世重，故家乔木与云高。钟山翠色明归旆，杨子波光逐去舠。别后相逢定何日，要听英誉迈时髦。
送云南隆都纲之任
作者：陈琏
朝代：明

空门学业独超群，受职新承圣主恩。共喜汤休工觅句，复怜支遁最能文。九华山色云边见，三峡猿声月下闻。它日经台听说法，天花如雨落纷纷。
送云南龙佥事致仕回桂林
作者：陈琏
朝代：明

桂林古名郡，风俗殊不薄。人才接武兴，往往多卓荦。洪武壬申冬，我忝持教铎。君在诸生中，有如鸡群鹤。不惟工词藻，素履复端恪。一朝试棘闱，丹桂喜高擢。犹珠方离渊，如玉才出璞。文采光烨然，万目争骇愕。春闱不得志，鼓箧游太学。蜚英六馆中，才识愈弘博。发轫为府推，能声已昭灼。及为绣衣使，风采动台阁。亦尝按属郡，霜威撼山岳。廉名彻宸聪，陟官承宠渥。初佥浙江宪，到处询民瘼。绳纠在愆缪，激扬别清浊。调官至滇南，岂惮路绵邈。为政务抚绥，不专事击搏。远人获安堵，终岁乐耕凿。往来仕途中，邂逅情如昨。炊粳共朝餐，剪韭供夜酌。追思旧游者，晨星已落落。君近北京来，一见即欣跃。谓言遂悬车，琴书载归橐。此别会何时，使我怀抱恶。乡关行在望，尧山见磅礴。家人候锦还，日日占喜鹊。功名今已遂，归去有馀乐。
送京闱主文李学士苗编修回北京
作者：陈琏
朝代：明

翰苑才华早见称，承恩校艺到南京。词臣亲典文衡重，士子咸誇藻鉴明。钟阜雨晴烟树绿，龙河风顺午潮平。归期定见承清问，衣惹天香沐宠荣。
送人归省
作者：陈琏
朝代：明

冠盖出瑶京，依依惜别情。潮生扬子渡，舟发石头城。驿路三千里，乡关几日程。兕觞称寿处，人讶綵衣荣。
送人归零陵
作者：陈琏
朝代：明

邂逅论交未几时，又看行李出京师。儿童先喜占归信，亲友空能动别思。夜入湘江闲鼓瑟，路逢楚竹好题诗。扁舟定向祈阳过，细读磨崖旧日碑。
送余德禔归羊城
作者：陈琏
朝代：明

闻君前日来，几时别乡县。大江咫尺间，无由一相见。忆昔会皇都，春风二月初。看花驰骏马，换酒解金鱼。嬉游凤凰台，纵览鳷鹊观。兴来动豪吟，落笔词华焕。欢遇惜未久，暌违似参商。君先归广海，我独向滁阳。君今又南还，谓言忆慈母。朝看庐阜云，暮宿西江雨。行经十八滩，指日度梅关。家山应不远，遥见白云山。山中有仙人，扫花坐磐石。闻君已归来，携琴喜相即。授君长生诀，遗君九节蒲。调笑碧霞里，此乐谁能如。嗟予久别家，瞻云泪盈袖。何日承恩回，堂前祝亲寿。
送佥宪武大本赴交阯参赞英国公
作者：陈琏
朝代：明

新承恩命出銮坡，万里交州喜再过。公馆清风荣使节，蛮溪明月听夷歌。藩臣才略唐都护，征虏威名汉伏波。闻道分茅铜柱在，古今勋业共峨峨。
送凤阳府杨通判升河间知府
作者：陈琏
朝代：明

条风被原隰，春日欣晴明。使君天上来，五马拥双旌。相逢暂容与，握手话平生。赠君瑶华篇，劝君白玉觥。既醉复云别，绻缱难为情。去去守名郡，珍重在斯行。
送医官陈义成之任
作者：陈琏
朝代：明

太丘闻孙忠孝俱，平生喜读轩岐书。医人每收十全效，种杏已成千百株。今年被荐来京国，新授医官承宠渥。缙绅祖饯出都门，别酒香凝金错落。潞河雪霁冰澌流，好风催发沙棠舟。南经铁瓮趋吴郡，东度钱塘望处州。括苍山色青无数，归马能谙旧行路。悬知三月到家时，细雨落花春已暮。
送受益黄先生会试
作者：陈琏
朝代：明

夫君蓝溪后，瑜■蕴荆璞。结发抱遗经，道源溯伊洛。春秋夙所嗜，义例尊笔削。朅来试秋闱，摛藻扬景铄。奋身青云中，丹桂喜高擢。春闱期在迩，万里赴京国。大廷拟敷对，早晚膺宠渥。勉哉树勋名，勿负平昔学。
送司训王恭之任闽清
作者：陈琏
朝代：明

新拜儒官出帝京，过家奉檄为亲荣。方辞北阙三千里，此去南闽几月程。菡菼滩声和雨响，武夷山色与云平。闽清学者从来盛，坐拥皋比称宦情。
送吕少卿致仕归山阴
作者：陈琏
朝代：明

解组荣归似二疏，菊松三径想如初。寻盟宜结香山社，访古须寻禹穴书。知有丹心驰帝阙，应无清梦到公车。相思好寄平安字，闻道春江多鲤鱼。
送吴丁二太仆送马之京七首
作者：陈琏
朝代：明

午夜房星映上台，天闲十二总龙媒。况逢四海升平日，常见神驹入贡来。明时牧马总名騧，江北江南十万家。太仆年年亲选贡，肯教神骏困盐车。周家国马生秦陇，汉代名驹出月氏。争似天朝群厩盛，骅骝百万总权奇。昔闻骏骨出蒲梢，今见龙驹满近郊。牧监奚官解调习，春风花外响鸣鞘。晓进神驹玉作蹄，花边露湿锦障泥。圉人牵过金阶上，似畏天颜不敢嘶。满身汗血是龙驹，逸气淩云画不如。从此便归天厩养，好骖玉辂驾鸾舆。都门骥子日成群，望处浑疑五色云。蕃息数增千百万，愿言上奏圣明君。
送吴丁二太仆送马之京七首·其一
作者：陈琏
朝代：明

午夜房星映上台，天闲十二总龙媒。况逢四海升平日，常见神驹入贡来。
送吴丁二太仆送马之京七首·其七
作者：陈琏
朝代：明

都门骥子日成群，望处浑疑五色云。蕃息数增千百万，愿言上奏圣明君。
送吴丁二太仆送马之京七首·其三
作者：陈琏
朝代：明

周家国马生秦陇，汉代名驹出月氏。争似天朝群厩盛，骅骝百万总权奇。
送吴丁二太仆送马之京七首·其二
作者：陈琏
朝代：明

明时牧马总名騧，江北江南十万家。太仆年年亲选贡，肯教神骏困盐车。
送吴丁二太仆送马之京七首·其五
作者：陈琏
朝代：明

晓进神驹玉作蹄，花边露湿锦障泥。圉人牵过金阶上，似畏天颜不敢嘶。
送吴丁二太仆送马之京七首·其六
作者：陈琏
朝代：明

满身汗血是龙驹，逸气淩云画不如。从此便归天厩养，好骖玉辂驾鸾舆。
送吴丁二太仆送马之京七首·其四
作者：陈琏
朝代：明

昔闻骏骨出蒲梢，今见龙驹满近郊。牧监奚官解调习，春风花外响鸣鞘。
送吴寺丞二首
作者：陈琏
朝代：明

滁阳启天厩，騋牝萃郊原。神驹日蕃息，百万如云屯。君今奏成绩，稽首朝至尊。太史纪盛事，汉唐何足论。晴旭丽芳甸，凉飔起修林。纷纷集冠盖，歌吹激清音。相逢暂容与，别意那能禁。明发天上去，五云宫阙深。
送吴寺丞二首·其一
作者：陈琏
朝代：明

滁阳启天厩，騋牝萃郊原。神驹日蕃息，百万如云屯。君今奏成绩，稽首朝至尊。太史纪盛事，汉唐何足论。
送吴寺丞二首·其二
作者：陈琏
朝代：明

晴旭丽芳甸，凉飔起修林。纷纷集冠盖，歌吹激清音。相逢暂容与，别意那能禁。明发天上去，五云宫阙深。
送士昂蒋主事
作者：陈琏
朝代：明

九载稽勋政已成，缙绅祖饯出都城。钟山雨过云无迹，沧海潮来江有声。行见庙堂膺重寄，要期竹帛著芳名。久知献纳才华盛，伫听朝阳有凤鸣。
送太仆寺主簿苏公望
作者：陈琏
朝代：明

匆匆动行色，官驿祖筵开。别酒红螺泛，春衣白纻裁。潮生杨子渡，云绕凤凰台。考绩应书最，承恩及早回。
送太仆少卿党公以文考满
作者：陈琏
朝代：明

相送出城南，春深绿政酣。花前开祖帐，柳下集朋簪。滁水澄新碧，淮山净翠岚。锦还应有日，重此候归骖。
送太医院夏吏目
作者：陈琏
朝代：明

灵雨洒芳甸，驰道绝纤尘。之子献成绩，启行在兹晨。亲朋总来饯，祖帐近龙津。柳条已堪折，离思徒纷纷。扁舟过淮泗，遥瞻岱岳云。金台不日至，趋朝拜严宸。天官应奏最，祇沐九重恩。显擢谅可期，勖哉励忠勤。
送姚给事中升湖广参政
作者：陈琏
朝代：明

朝端给事总能文，献纳才名最数君。宠命荣加三品秩，诰绫光绚五花纹。春回凤阙天应近，雪霁龙河曙欲分。此去薇垣参大政，好摅忠荩答皇仁。
送客
作者：陈琏
朝代：明

吾子去何之，临歧忍分袂。逢人好寄声，莫待秋鸿至。
送山东李佥宪遵安之任
作者：陈琏
朝代：明

新领除书喜气饶，龙江清晓发兰桡。江淮水路经行远，齐鲁山川入望遥。按郡政须严宪体，观风还要采民谣。知君贞素匡时志，定有封章达圣朝。
送左卫郑指挥之任
作者：陈琏
朝代：明

却谷富诗礼，声华著中军。祭遵事雅歌，汉庭策殊勋。论将岂专武，亦复尚夫文。竹素纪遗烈，千载扬清芬。郑君将门英，才略迥超群。替职觐天阙，复喜归南藩。承恩出都门，雨雪正纷纷。扬舲过淮泗，遥望江东云。不日度庾岭，粤山见嶙峋。旌麾耀轩墀，锦衣拜双亲。训武谅多暇，接引皆儒绅。愿言竭忠赤，于以报皇仁。